text:
Фото:
Октябрҙең 93 йыллығын Башҡортостан коммунистары Өфөлә митинг менән билдәләне
Фото:
Башҡортостан коммунистары Октябрь социалистик революцияһының 93 йыллығын Өфөлә байрамса тантаналы йөрөш һәм митинг менән билдәләне. В.И. Ленин исемендәге майҙанда, Октябрь юлбашсыһы һәйкәле алдында митинг ветерандарҙы, КПРФ-тың һәм РФ Коммунистик йәштәр союзының төбәк бүлексәләре активистарын йыйҙы.
— Ваҡыт үткән һайын Октябрь революцияһының әһәмиәте үҫә бара, — тип билдәләне йыйылыусыларға мөрәжәғәт итеп, КПРФ-тың Башҡортостан рескомының беренсе секретары Рифғәт Гарданов. – Рәсәйҙә даими катастрофаларға, хаҡтар һәм тарифтар артыуына, гражданлыҡ хоҡуҡтарын һәм социаль гарантияларҙы сикләүгә килтереүсе һәр яңы либераль-буржуаз реформа быны раҫлай.
Митингыға сығыусылар ҡабул иткән резолюцияла «айырым бер төркөм кешеләр файҙаһына дәүләт табыштарын тупаҫ экспроприациялау»ға, торлаҡ-коммуналь хужалыҡ тарифтарына, электр энергияһына, аҙыҡ-түлеккә сираттағы хаҡтар артыуға ҡаршы протест сағылдырыла.
Митингыла ҡатнашыусылар тағы ла Президентҡа һәм Башҡортостан Хөкүмәтенә В.И.Ленин һәйкәлен Ленин скверындағы элекке урынына, ә Вәлиди урамына Фрунзе исемен кире ҡайтарырға саҡырып мөрәжәғәт итте.


c: text/html

text:
Хәйбулла районында 2012 йылда 525 сабый тыуған
Хәйбулла районында 2012 йылда 525 сабый – 255 малай һәм 270 ҡыҙ тыуған. Бындай мәғлүмәттәр менән райондың ЗАГС бүлеге таныштыра. 171 сабый ғаиләлә – беренсе, 185-е – икенсе, 107-һе – өсөнсө һәм 60 сабый дүртенсе бала булып донъяға килгән. Алты ғаиләлә игеҙәктәр тыуған.
Үткән йылда районда 438 кеше, шул иҫәптән 245 ир һәм 193 ҡатын-ҡыҙ үлгән. Шулай итеп, халыҡтың тәбиғи артыуы 87 кеше тәшкил иткән.
Хәйбулла районында даими йәшәүсе халыҡ иҫәбе 2013 йылдың 1 ғинуарына ҡарата 32975 кеше тәшкил иткән.
Йыл эсендә 277 яңы ғаилә барлыҡҡа килгән, 103 айырылышыу теркәлгән. 13 кеше исемен алмаштырырға теләк белдергән.

robotstxt: allowed

filter: keep


text:
Иҫке Балтас ауылында яңы күпер төҙөлдө
Балтас районы үҙәге Иҫке Балтас ауылының ике биҫтәһен композит материалдан һалынған яңы күпер тоташтырҙы. Төҙөлөш эштәрен «Рускомпозит» компаниялар төркөмө башҡарҙы. Заказсы булып муниципаль властар сығыш яһаны. Яңы күпер асыу тантанаһында Башҡортостан Президенты Рөстәм Хәмитов та ҡатнашты.
Күперҙең оҙонлоғо – 20 метр, ауырлығы – 10,5 тонна. Ул 26 тонна йөк күтәрергә һәләтле. Ҡоролма инновацион технологиялар буйынса тоташ композит материалдан һалынған, шуға ла тутығыуға бирешмәйәсәк.
— Европаның күп кенә илдәрендә ошондай уҡ күперҙәр һалалар, әммә Рәсәй өсөн был беренсе тәжрибә булып тора, — тип хәбәр итте «Рускомпозит» компаниялар төркөмөнөң генераль директоры Тәлғәт Фәтҡуллин. Киләсәктә компания 30 һәм 36 метр оҙонлоҡтағы күперҙәр проектларға ниәтләй.


text:
Башҡортостанда йәшәүселәр тауарҙар һәм хеҙмәттәр өсөн ҡул аҡсаһыҙ иҫәпләшеүгә өҫтөнлөк бирә Фото: Андрей Старостин
Башҡортостанда йәшәүселәр тауарҙар һәм хеҙмәттәр өсөн ҡул аҡсаһыҙ иҫәпләшеүгә өҫтөнлөк бирә
Башҡортостанда йәшәүселәр тауарҙар һәм хеҙмәттәр өсөн ҡул аҡсаһыҙ иҫәпләшеүгә өҫтөнлөк бирә Фото: Андрей Старостин
ӨФӨ, 2015 йыл, 15 ғинуар. /«Башинформ» мәғлүмәт агентлығы, Эльвира Латипова/.
Республика буйынса Милли банк Башҡортостан халҡының ҡул аҡсаһыҙ иҫәпләшеү статистикаһын анализланы. 2014 йылдың 1 ғинуарынан 1 октябренә тиклем төбәктә тауарҙар һәм хеҙмәттәр өсөн банк карталары менән түләү буйынса 111,9 миллион операция башҡарылған. Был 2013 йылдың ошо уҡ осорона ҡарата 56,7 процентҡа күберәк. Мәғлүмәттәр Банк статистикаһы бюллетенендә баҫылған.
Ошо операциялар буйынса түләүҙәрҙең дөйөм суммаһы 47,3 процентҡа — 75,4 миллиард һумға тиклем артҡан.
Ҡул аҡсаһыҙ түләү хеҙмәтләндереүе йылдам үҫешә. Республиканың сауҙа һәм хеҙмәттәр күрһәтеү ойошмаларында электрон терминалдар, ситтән тороп түләү терминалдарының һаны ошо уҡ осорға ҡарата 31,8 процентҡа, 30,3 мең берәмеккә артҡан. Шуның менән бергә банкоматтар селтәре 2013 йылдың ғинуар-сентябренә 6,4 процентҡа ғына күбәйгән. 1 октябргә Башҡортостанда 5,7 мең банкомат иҫәпләнгән.


text:
Аҙна эсендә баш ҡаланың вакансиялар банкы 800 берәмеккә тулыланды
Өфөнөң вакансиялар банкы аҙна эсендә 800-ҙән ашыу берәмеккә тулыланды. Бөгөнгө көнгә республика баш ҡалаһында 18700-ҙән ашыу буш эш урыны иҫәпләнә.
«Башинформ» агентлығына Өфөнөң Халыҡ мәшғүллеге үҙәгенән хәбәр итеүҙәренсә, хеҙмәт баҙарында көсөргәнешлек коэффициенты йәки эшһеҙҙәр менән вакансиялар нисбәте аҙна эсендә 0,48-гә тиклем кәмегән. Ә рәсми рәүештә теркәлгән эшһеҙлек кимәле ҡалала үҙгәрешһеҙ ҡалған, әле ул 1,49 процентҡа тиң.
Әлеге ваҡытта Өфөнөң Халыҡ мәшғүллеге хеҙмәтендә 9 меңгә яҡын кеше иҫәптә тора, уларҙан яҡынса 8400 кеше – эшһеҙҙәр.


text:
Туристар өсөн «Өфөнән – Башҡортостан буйлап» интернет-ресурсы булдырылды
Өфө хакимиәте сайтының туристик-мәғлүмәт порталында булдырылған яңы бүлек «Өфөнән – Башҡортостан буйлап» тип атала. Унда Башҡортостандың һәм уның баш ҡалаһының төп туристик маршруттары, иҫтәлекле урындары, шифаханалары һәм ял йорттары тураһында ҡыҫҡаса мәғлүмәт урынлаштырылған.
Республиканың иң популяр, ҡыҙыҡлы, инфраструктура йәһәтенән үҫешкән туристик зоналарын бер урынға туплау әлеге бүлектең төп маҡсаты булып тора. Ойоштороусылар фекеренсә, төбәктең барлыҡ туристик маршруттары үҙ-ара бәйләнгән. Республика тураһында тулыраҡ мәғлүмәт алыу өсөн Өфөлә генә булыу етмәй. Төбәгебеҙ уникаль тәбиғәт ландшафттарына бай. Бүлекте әҙерләүселәр һүҙҙәренсә, тәҡдим ителгән порталда республиканың туристик маршруттары тураһында төрлө мәғлүмәт алып, үҙеңә оҡшаған ял итеү төрөн һайларға мөмкин.


text:
Йыл башынан алып Башҡортостанда 18 мең фатир төҙөлгән
Рәсми статистика мәғлүмәттәренә ярашлы, йыл башынан алып республикала дөйөм майҙаны 1700,5 мең квадрат метрға тиң 18 мең фатир файҙаланыуға тапшырылған. Былтырғы кимәлгә ҡарағанда был 6,6 процентҡа күберәк. Республика халҡының 1000 кешеһенә иҫәптә 418 квадрат метр дөйөм торлаҡ майҙаны сафҡа индерелгән.
Торлаҡ өлкәһе үҫеше күрһәткестәре элеккесә шәхси торлаҡ төҙөлөшө иҫәбенә формалаша. 11 айҙа шәхси йорт төҙөүселәр менән дөйөм майҙаны 1350,7 мең квадрат метрлыҡ 12 мең шәхси йорт төҙөлгән. Шәхси торлаҡ төҙөлөшө 2010 йылдың ғинуар-ноябренә ҡарата 10,7 процентҡа артҡан. Ә дөйөм сафҡа индерелгән торлаҡ майҙанында уның өлөшө 79,4 процентты тәшкил иткән.
Статистиктар иҫәпләүенсә, ауыл ерендә быйыл дөйөм алғанда – 740,6 мең квадрат метр торлаҡ йорт, республика ҡалаларында 959,9 мең квадрат метр торлаҡ файҙаланыуға тапшырылған, былтырғы кимәлгә ҡарата был 102,1 һәм 110,4 процентҡа тиң.


text:
Төбәктең иң яҡшы хат ташыусыһы Салауатта эшләй
«2014 йылдың иң яҡшы хат ташыусыһы» Бөтә Рәсәй һөнәри оҫталыҡ конкурсының төбәк этабында Салауаттан хат ташыусы Роза Ишкинина еңде, тип хәбәр итә Федераль почта элемтәһе БР Идаралығының матбуғат хеҙмәте.
Конкурстың төбәк этабы Өфөлә уҙҙы. Почтамт вәкилдәре заманса почта хеҙмәттәрен күрһәтеү буйынса оҫталыҡ-класын күрһәтте, клиенттарҙың һорауҙарына яуап бирҙе, шулай уҡ почта ҡағиҙәләрен белеүгә ярышты.
Еңеүсе Роза Ишкинина Башҡортостандың почта хеҙмәте исеменән, Пермдә үтәсәк, конкурстың округ этабында сығыш яһаясаҡ. «2014 йылдың иң яҡшы хат ташыусыһы» Бөтә Рәсәй конкурсының финалы Рәсәй почтаһы көнө алдынан, июлдең икенсе йәкшәмбеһе, Мәскәүҙә үтәсәк.
Федераль почта элемтәһенең Башҡортостан Республикаһы буйынса Идаралыҡ директоры Ирек Ғәлимов әйтеүенсә, хат ташыусылар араһында һөнәри оҫталыҡ конкурсын үткәреү Рәсәй почтаһында һуңғы үҙгәрештәр күҙлегенән ҡарағанда айырыуса көнүҙәк. «Бөгөн федераль почта операторы заманса логистик төҙөлөшкә күп миллионлы инвестициялар эшләй. Әммә ул капитал һалыуҙар юҡҡа сығасаҡ, әгәр беҙ ҡулланыусыға алып барыуҙы дөрөҫ ойоштора алмаһаҡ, ә уны нәҡ хат ташыусы тәьмин итә», —тип һыҙыҡ өҫтөнә алды почта ведомствоһы етәксеһе.


text:
Фото:
Совет ғәскәрҙәрен Афғанстандан сығарыуғҙың 25 йыллығына арналған батырлыҡ дәресе үткәрелде
Фото:
Өфөнөң 46-сы лицейында совет ғәскәрҙәрен Афғанстан Республикаһынан сығарыуҙың 25 йыллығына арналған батырлыҡ дәресе үткәрелде. 9-10-сы синыф уҡыусылары менән Дәүләт Думаһы депутаты, запастағы полковник Иршат Фәхретдинов, хәрби хәрәкәттәрҙә ҡатнашыусылар Рафаэль Исхаҡов, Хәтиб Богданов осрашты. Ҡунаҡтар лицеистарға афған һуғышы тураһында һөйләне, төрлө һорауҙарға яуаптар бирҙе.
Балалар һуғыш хәрәкәттәре үҙенсәлектәре, совет һалдаттарының туҡланыу һәм көнкүреш шарттары, Афғанстан граждандарының Советтар Союзына мөнәсәбәте менән ҡыҙыҡһынды. Уҡыусылар СССР Афғанстандың иҡтисадын нығытыуҙа ниндәй ярҙам күрһәтеүе хаҡында һораны, шулай уҡ Дәүләт Думаһының закондар сығарыу эшмәкәрлеге менән ҡыҙыҡһынды. Бөтә һорауҙарға уҡыусылар тулы яуап алды.
— Бөгөн 1979 йылда Афғанстанға совет ғәскәрҙәрен индереү кәрәк булыу-булмауы буйынса төрлө фекерҙәр яңғырай. Һуғыш хәрәкәттәрендә мин үҙем ҡатнаштым һәм, реакцион көстәргә ҡаршы һуғышыу ғына түгел, илебеҙ мәктәптәр, юлдар төҙөүен, агитаторҙар урындағы халыҡ араһында ҙур аңлатыу эше алып барыуын үҙ күҙҙәрем менән күрҙем. Афғанстан үҫеште, халыҡтың көнкүреше яҡшырҙы. 2011 йылдың яҙында Дәүләт Думаһы делегацияһы составында мин Афғанстанда булдым, республика етәкселәре менән осраштым, улар күрһәткән ярҙам өсөн рәхмәт әйтә һәм Рәсәй Федерацияһы менән тығыҙ хеҙмәттәшлек итергә әҙер. Беҙ Ватаныбыҙҙан ситтә хәрби бурысын үтәгән рәсәйлеләр хаҡында онотмаҫҡа тейешбеҙ, — тине Иршат Фәхретдинов.
Лицей директоры вазифаһын башҡарыусы Альбина Әхмәтнурова педагогик коллектив һәм уҡыусылар исеменән йөкмәткеле осрашыу өсөн рәхмәт белдерҙе. Ул, һис шикһеҙ, йәштәргә патриотик һәм рухи-әхләҡи тәрбиә биреүҙә ҙур роль уйнаясаҡ.


text:
Фото:
Рөстәм Хәмитов аҙыҡ-түлеккә хаҡтар артыуы сәбәптәрен тикшерергә ҡушты
Фото:
Башҡортостан Президенты Рөстәм Хәмитов республика Хөкүмәте ағзаларына төп аҙыҡ-түлек продукттарына хаҡтарҙың артыуын туҡтатыу өсөн саралар күрергә һәм уларҙың хаҡы күтәрелеүенең ысын сәбәптәрен асыҡларға ҡушты. Төбәк башлығының матбуғат хеҙмәтенән хәбәр итеүҙәренсә, эксперттар, сауҙа компаниялары һәм аграр сектор вәкилдәре ҡатнашлығында был мәсьәлә буйынса киңәйтелгән кәңәшмә ошо аҙнала уҡ үткәреләсәк.
«Мин талап ҙур булыуы менән файҙаланып байырға тырышыусыларҙы тикшерергә ҡуштым. Төп аҙыҡ-түлек продукттарына хаҡтар артыуына мин бер ниндәй ҙә тәүшарттар күрмәйем. Аҙыҡ-түлек баҙарында өҫтәмә килем алырға маташыуҙарға ҡаты сик ҡуйырға кәрәк. Хаҡтар артыу менән беҙ килешмәйәсәкбеҙ», — тине Рөстәм Хәмитов.
Республика башлығы Башҡортостан Республикаһы Премьер-министры урынбаҫары Шамил Вахитовҡа әлеге ваҡытта аҙыҡ-түлек продукттары баҙарындағы хәлгә анализ яһарға һәм хаҡтарҙың артыуын туҡтатыу буйынса тейешле ҡарар әҙерләргә ҡушты.


text:
Төбәктә йәшәү минимумы 6446 һум тәшкил итә
2013 йылдың дүртенсе кварталында йәшәү минимумының уртаса айлыҡ күләме раҫланған. Ул 6446 һум тәшкил итә. Хөкүмәттең тейешле ҡарары 20 февралдә ҡабул ителде.
Эшкә яраҡлы халыҡ өсөн йәшәү минимумы 6865 һум күләмендә билдәләнгән, пенсионерҙар өсөн – 5273, балалалар өсөн – 6404 һум.
Рәсәй субъекттары кимәлендә билдәләнгән йәшәү минимумы социаль программаларҙы әҙерләгәндә һәм тормошҡа ашырғанда халыҡтың йәшәү кимәлен баһалау өсөн тәғәйенләнгән. Был күрһәткестән сығып, аҙ тәьмин ителгән граждандарға социаль ярҙам күләме иҫәпләнә, тип хәбәр иттеләр Хөкүмәттең матбуғат хеҙмәтенән.


text:
Стәрлетамаҡ башҡорт драма театры директоры Рәсәй Мәҙәниәт министрлығының Маҡтау грамотаһына лайыҡ булды
Стәрлетамаҡ дәүләт башҡорт драма театры директоры Таһир Искәндәров Рәсәй Федерацияһы Мәҙәниәт министрлығының Маҡтау грамотаһына лайыҡ булды. БР Мәҙәниәт министрлығынан хәбәр итеүҙәренсә, Был юғары наградаға Таһир Искәндәров уңышлы гастролдәр ойошторғаны, сифатлы спектаклдәр ҡуйғаны, артистар өсөн һәйбәт хеҙмәт һәм социаль шарттар тыуҙырғаны өсөн лайыҡ булған. Стәрлетамаҡ дәүләт башҡорт драма театры Рәсәйҙә иң тәүгеләрҙән булып автономиялы учреждениелар иҫәбенә күскәйне. Ул бөгөн дә уңышлы эшләй, ил һәм донъя буйынса гастролдәр ойоштора. Күпселек осраҡта Рәсәйҙең иң ҙур театрҙары ла бындай гастролдәргә йөрөй алмай, тип билдәләнеләр республиканың Мәҙәниәт министрлығынан.


text:
Башҡортостандың 24 спортсыһы Рәсәй йыйылма командаһы составында Лондондағы Олимпия уйындарына бара
Лондондағы XXX йәйге Олимпия уйындарында илдең йыйылма командаһы составында Башҡортостан данын — биш, ә XIV Паралимпия уйындарында 19 спортсы яҡлаясаҡ.
БР Йәштәр сәйәсәте һәм спорт министрлығынан хәбәр итеүҙәренсә, Рәсәй йыйылма командаһына Лилиә Шобухова менән Григорий Андреев (еңел атлетика, марафон), Реналь Ғәниев (фехтование), Антон Анчин (йөҙөү) һәм Елена Савельева (бокс) эләккән.
Паралимпия уйындарында ҡатнашыуға еңел атлеттар Елена Паутова, Алексей Лабзин, Андрей Коптев, Анна Сорокина, Альберт Әсәҙуллин, Артем Тайганов, Илдар Помыкалов (һуҡырҙар спорты), Андрей Жирнов, Анастасия Овсянникова, Айгөл Сәхибзадаева (терәк-хәрәкәт аппараты зарарланған спортсылар), йөҙөүселәр Оксана Савченко, Александр Неволин-Светов, Михаил Зимин (һуҡырҙар спорты), фехтовальщиктар Марат Йосопов, Иван Андреев, Тимур Хаматшин, Тимур Фәйзуллин (терәк-хәрәкәт аппараты зарарланған спортсылар), дзюдосы Олег Крецул (һуҡырҙар спорты), уҡтан атыусы Рәлия Ғәлекәева (терәк-хәрәкәт аппараты зарарланған спортсы) күрһәтелгән.
БР йәштәр сәйәсәте һәм спорт министры урынбаҫары Вячеслав Чернов әйтеүенсә, башҡа төбәктәр менән сағыштырғанда Паралимпия йыйылма командаһы составында Башҡортостан вәкилдәре иң күбе.
— Күп төрҙәр буйынса һайлап алыу ярыштары июль башына тиклем алып барыласаҡ. Олимпия ярыштарында ҡатнашыу өсөн республиканан кәмендә ике спортсы һәм Паралимпия уйындарына 1-2 спортсы Рәсәйҙең йыйылма командаһы составына инеүгә дәғүә итә алыр, тип ышанабыҙ. Йыйылма команда составы тулыһынса раҫланмаған әле, — тип аныҡлап китте министр урынбаҫары.


text:
Башҡортостан Президенты: «2014 йыл еңел булмаясаҡ»
2014 йыл еңел булмаясаҡ, ә бәлки ҡайһы бер мәғәнәлә, уҙған 2013 йылға ҡарағанда ауырыраҡ та, тип белдерҙе «Йыл кешеһе» конкурсы еңеүселәрен бүләкләү тантанаһында Башҡортостан Президенты Рөстәм Хәмитов.
Рөстәм Хәмитов әйтеүенсә, һүҙ иң тәүҙә иҡтисади хәл тураһында бара, ул «әлегә тигеҙләнмәй, әммә йыл һуңын беҙ уңышлы тамамланыҡ».
— Ноябрь һәм, ышанам, декабрь 2012 йылға ҡарата биш процентҡа тиерлек плюс менән барҙы. Был бик насар түгел. 2013 йылды 2012 йылға ҡарата айырым сәнәғәт производстволарында 2,5-3 процентҡа артым менән тамамланыҡ, тип өмөт итәбеҙ. Был шулай уҡ һәйбәт, — тип иҫәпләй республика башлығы.
Алдан иҫәпләүҙәр буйынса, 2013 йыл йомғаҡтары буйынса тулайым төбәк продукты 3-3,5 процентҡа күберәк.
— Һалым буйынса, 2012 йылға ҡарата беҙ өс процентҡа артығыраҡ йыйҙыҡ, тип әйтергә була. Рәсәйҙә килемгә һалым буйынса тотош һалым йыйылмаһы 10 процентан ашыу кәмеүҙе иҫәпкә алғанда, был шулай уҡ насар түгел. Бындай күрһәткестәр эшебеҙҙә биргән вәғәҙәләрҙе һәм пландарҙы үтәргә мөмкинселек бирҙе, — тип билдәләне Рөстәм Хәмитов.


text:
Фото:
«Химпром» ябылды, әммә диоксиндар ҡалды
Фото:
90-сы йылдар башында Өфөләге фенол катастрофаһынан һуң (ул саҡта фенол эсәр һыуға рөхсәт ителгән концентрациянан күп тапҡырға күберәк эләккәйне) «йәшелдәр» саң ҡаға башланы. Экологик катастрофа сәбәпсеһе булған «Химпром» заводында фенолдан тыш бик күп диоксин да тупланыуы асыҡланды. Диоксиндар – абсолют ағыу, ул тере организмда тарҡалмай, ә уны үлтереп, йыйыла бара. «Химпром»да, айырыуса 2,4Д гербициды етештерелгән 19-сы цех территорияһы эргәһендә тупланған диоксиндар күләме Италияның ҙур экологик катастрофа зонаһы тип иғлан ителгән Севезо ҡалаһындағы диоксиндар күләме менән сағыштырырлыҡ.
Йәмәғәтселек баҫымы аҫтында завод аҡрынлап үҙ эшмәкәрлеген кәметә башланы, ә 2000-се йылдар башында БР Хөкүмәте ҡарары менән завод тулыһынса туҡтатылды.
2008 йылда предприятие территорияһын санациялау башланды.
12 — 14 октябрҙә Өфөлә үткән Экологик форумда «Башҡортостан Республикаһының йәшәйеш именлеге ғилми-тикшеренеү институты» дәүләт унитар предприятиеһы директоры Фаиз Хизбуллин «Химпром» биләмәһен диоксиндар һәм башҡа ағыулаусы матдәләр булыуға тикшереү һөҙөмтәләре тураһында һөйләне. Завод территорияһындағы 10 скважинанан алынған тупраҡты тикшереү тупраҡ өҫтөндә диоксин элеккесә ҙур күләмдә булыуын күрһәтте — бер килограмға 10 мең нанограмға тиклем. Рәсәйҙә диоксиндар буйынса нормативтар эшләнмәгән. АҠШ-та бер килограмға 100 нанограмға тиклем рәхсәт ителә. Шулай итеп, тупраҡҡа анализдар, «Химпром»ды ябыуға ҡарамаҫтан, Өфөлә диоксиндар проблемаһы аҙағынаса хәл ителмәүен күрһәтте.
Был хәлдә ҡала өсөн иң хәүефлеһе – завод районында ер аҫты һыуҙары бик тәрәндә ятмай, ер өҫтөнән 1-3 метр тәрәнлектә генә, тимәк, уларға диоксин эләгеү һәм уның завод территорияһынан артабан таралыу ҡурҡынысы ҡала.


text:
20 марттан Куйбышев тимер юлының ҡала яны поездары расписаниеһы үҙгәрәсәк
Тимер юл инфраструктураһында капиталь ремонт эштәре үткәрелеүе арҡаһында Куйбышев магистралендә 20 марттан 26 майға тиклем ҡала яны поездары хәрәкәтенең расписаниеһы үҙгәртеләсәк.
Куйбышев тимер юлының Башҡортостан бүлексәһе матбуғат секретары Рөстәм Ғөбәйҙуллиндың хәбәр итеүенсә, эштәр план буйынса ҡаралған тәртиптә үткәрелә, ҡала яны электр поездары расписаниеһындағы бөтә үҙгәрештәр тураһында алдан белергә мөмкин.
Ҡала яны поездары расписаниеһын пассажирҙар Куйбышев тимер юлының сайтында һәм 8 800 775 00 00 телефоны аша (шылтыратыу бушлай) аныҡлай ала.


text:
«Башнефть» «Башнефтегазразведка»ны һатып алырға ниәтләй
«Башнефть» акционерҙар нефть компанияһы асыҡ акционеҙар йәмғиәтенең директорҙар советы «Башнефтегазразведка» яуаплылығы сикләнгән йәмғиәтендәге өлөшөн устав капиталының 100 проценты күләмендә һатып алыу тураһында ҡарар ҡабул итте, тиелә нефть компанияһы материалдарында.
Рәсәй Федераль монополияға ҡаршы хеҙмәте 10 октябрҙә «Башнефть»тең «Башнефтегазразведка»ны 100 процентҡа һатып алыу тураһында юллауын ҡәнәғәтләндерҙе .
«Башнефтегазразведка» яуплылығы сикләнгән йәмғиәте 2004 йылда ойошторола. Геологик эҙләнеү эштәре һәм нефть табыу менән шөғөлләнә. 2011 йылда Башҡортостандың Баҡалы районындағы Көнсығыш-Ыҡ ятҡылыҡ участкаһын геологик өйрәнеүгә лицензия алды. Лицензияның срогы – 2016 йылға тиклем.


text:
Республикала «ТЭФИ-Төбәк» Бөтә Рәсәй телевизион конкурсы уҙа
ӨФӨ, 2016 йыл, 19 сентябрь. /«Башинформ» мәғлүмәт агентлығы, Галина Бахшиева/.
22-25 ноябрҙә Өфөлә «ТЭФИ-Төбәк» Бөтә Рәсәй телевизион конкурсы уҙа. Тейешле бойороҡҡа Башҡортостан Хөкүмәте Премьер-министры Рөстәм Мәрҙәнов ҡул ҡуйған.
Быйыл конкурсҡа илдең 167 телекомпанияһынан 545 эш килгән. Ҡатнашыусылар һәм ҡунаҡтар өсөн ҙур программа: тренингтар, семинарҙар, түңәрәк өҫтәлдәр, презентациялар, шулай уҡ мәҙәни-күңел асыу саралары ҡаралған. Конкурста ижади кисәләрҙе шағир Андрей Дементьев һәм режиссер Андрей Кончаловский алып бара, тип хәбәр иттеләр Башҡортостан Хөкүмәтенең матбуғат хеҙмәтендә.


text:
Баш ҡалала Башҡортостандың һәм Татарстандың халыҡ артисы, С. Юлаев исемендәге дәүләт премияһы лауреаты Иҙрис Ғәзиевтың 50 йәшлек юбилейына һәм 30 йыллыҡ ижади эшмәкәрлегенә арналған кисә үтте.
“Урал”, “ Эскадрон”, “Зөлхизә”, “Азамат”, “Тәфтиләү” йырҙары халыҡ араһында киң танылыу яулаған. Шуға күрә лә 30 йылдан ашыу ижады осоронда йөҙҙәрсә сәхнәләрҙә сығыш яһаған йырсының моңо халыҡ күңелендә. Һәр концерты иһә, уның ижадын һөйөүселәр өсөн оло бүләк, концертҡа килеүселәр.
Башҡорт, татар, рус телдәренән тыш, ғәрәб, әзербайжан, үзбәк, һинд телдәрендәге йырҙары донья сәхнәһендә лә киң танылыу алды. Классик әҫәрҙәр менән байытылған йырҙары үткән йылдарҙа Италия, Германия, Голландия, Төркиәлә лә уңышлы үтте. Таланлы йырсы халыҡара фестивалдәрҙә үҙен һынатмай.
Күп балалы ғаиләлә тыуып үҫкән йырсының туғандары ла йыр-моңға маһир. Бер туған апайы Роза Ғәзиева ла үҙ ғүмерен сәхнә менән бәйләгән. Йырҙарымда тормошом, ти йырсы үҙе хаҡында. Халыҡ күңелен йырҙары менән яулап алған Иҙрис Ғәзиев киләсәктә лә илһамланып ижад итергә ниәтләй.


text:
“Еңеүгә тиңләшеү!” фестивале үткәрелә
Өфөлә 16 апрелдә Бөйөк Ватан һуғышында Еңеүҙең 65 йыллығына арналған “Еңеүгә тиңләшеү!” Башҡортостан парашют спорты һәм скауттар фестивале үткәрелә. Уны Рәсәй скаут ойошмаһының республика бүлексәһе һәм БР Парашют спорты федерацияһы ойоштора.
Федерация рәйесе Ғәйрәт Манаев хәбәр итеүенсә, фестивалдә ҡатнашыусылар ҙур концерт программаһын ҡараясаҡ, бынан тыш, Бөйөк Ватан һуғышы ветерандарын, "Парашют темаһына иң яҡшы һүрәт" республика конкурсы еңеүселәрен, танылған спортсы- парашютсыларҙы, шулай уҡ скаутинг лидерҙарын хөрмәтләү планлаштырылған.


text:
Республиканың өсөнсө саҡырылыш Йәштәр палатаһының икенсе ултырышы үтте
24 майҙа Өфөлә, төбәктең Дәүләт Йыйылышы йортонда БР Дәүләт Йыйылышы – Ҡоролтай ҡарамағындағы өсөнсө саҡырылыш Йәштәр йәмәғәт палатаһының икенсе ултырышы үтте.
Йәштәр палатаһы ағзалары рәйес Николай Самойленконың Йәштәр палатаһы комиссиялары эшмәкәрлеге тураһындағы сығышын тыңланы, Йәштәр палатаһы етәкселеге республиканың ҡала һәм райондарында үткәргән күсмә ултырыштар һөҙөмтәләрен тикшерҙе, шулай уҡ йәш парламентарийҙар – Башҡортостандың муниципаль райондары һәм ҡала округтары Советтары ҡарамағындағы Йәштәр советтары ағзалары слетына, йыл һайын үткәрелеүсе «Мин — граждан» йәштәр форумына әҙерлек мәсьәләләрен ҡараны.
Ултырышта Йәштәр палатаһы башланғысы менән үткәрелгән «Мин – закон сығарыусы» республика норматив хоҡуҡи акттар конкурсында еңеүселәрҙең проекттарының презентацияһы үтте. Николай Самойленко был проекттар авторҙарына дипломдар һәм ҡиммәтле бүләктәр тапшырҙы.


text:
“Мәғарифта ислам идеалдары һәм ҡиммәттәре” халыҡ-ара конференцияһы асылдыФото: Олег Яровиков
“Мәғарифта ислам идеалдары һәм ҡиммәттәре” халыҡ-ара конференцияһы асылды
“Мәғарифта ислам идеалдары һәм ҡиммәттәре” халыҡ-ара конференцияһы асылдыФото: Олег Яровиков
Башҡорт дәүләт филармонияһының Бәләкәй залында “Мәғарифта ислам идеалдары һәм ҡиммәттәре” Икенсе халыҡ-ара ғилми-ғәмәли конференцияһы асылды. Конференцияға илебеҙҙең төрлө төбәктәренән, Үзбәкстандан, Төркиәнән, Германиянан һәм Һиндостандан ғалимдар һәм мосолман руханиҙары вәкилдәре йыйылды.
Был сараның ойоштороусылары булып БР Хөкүмәте ҡарамағындағы Дин эштәре буйынса совет, М.Аҡмулла исемендәге Башҡорт дәүләт педагогия университеты (БДПУ), Рәсәй мосолмандары Үҙәк диниә назаратының Рәсәй ислам университеты тора.
— Быйылғы конференцияны үткәреү урыны осраҡлы ғына һайланманы, — тине тәбрикләү һүҙендә БР Хөкүмәте ҡарамағындағы Дин эштәре буйынса совет рәйесе Вячеслав Пятков. – Республикабыҙ баш ҡалаһы – Өфө XVIII быуаттан башлап рәсми рәүештә Рәсәй империяһының мосолман баш ҡалаһы тип танылды, һәм хәҙерге Рәсәйҙә лә шулай булып ҡала. Иғлан ителгән тема ла бик актуаль. Рәсәй Федерацияһы – Ислам донъяһы периферияһы түгел, ә уның айырылғыһыҙ өлөшө, миллионлаған мосолмандар йәшәгән ил булыуын күптән аңларға ваҡыт.
— Ил һәм республика етәкселеге бөгөн дини мәғариф системаһын үҫтереүҙең мөһимлеген аңлай, — тине М. Аҡмулла исемендәге БДПУ ректоры Раил Әсәҙуллин. – Ул үҫеп килеүсе быуынды тәрбиәләүгә туранан-тура йоғонто яһай.
— Бөгөнгө конференцияла күтәрелгән тема хәҙерге тиҙ үҙгәреүсән донъяла бик актуаль, — тип иҫәпләй БР мосолмандары диниә назараты рәйесе, мөфти Нурмөхәмәт Ниғмәтуллин. – Беҙгә һуңғы ваҡытта илебеҙҙә ислам мәғарифын үҫтереү өсөн яңынан-яңы мөмкинлектәр барлыҡҡа килеүен күҙәтеү бик тә ҡыуаныслы. Башҡортостанда һәм тотош Рәсәйҙә ислам мәғарифының яңы программалары эшкәртелә, мосолмандарҙың Үҙәк диниә назаратының Рәсәй ислам университеты эшләп килә, ә беҙҙең Диниә назараты үҙ сиратында был йүнәлештә М. Аҡмулла исемендәге БДПУ менән әүҙем хеҙмәттәшлек итә.
Һуңғы йылдарҙа Башҡортостанда мосолман мәғарифын тергеҙеү һәм башҡа конфессиялар вәкилдәренең рухи мираҫын яҡлау өсөн бик күп эшләнә. Мәҫәлән, бөгөн республикала 900-ләп мәсет, 200 сиркәү һәм башҡа конфессияларҙың 20-нән артыҡ ғибәҙәт йорто иҫәпләнә, ете дини үҙәк, 1360-тан ашыу төрлө дини берекмәләр эшләй. Был республикала йәшәүселәрҙең һәр береһе иркен үҙ динен тота алыуы хаҡында һөйләй.
— Һуңғы тиҫтә йылдар дауамында республикала тотороҡло дини хәл һаҡлана, — тип иҫәпләй Вячеслав Пятков. — Халыҡтарыбыҙ милләт-ара һәм конфессия-ара татыулыҡта йәшәй, ә ул йәмғиәтебеҙҙең һәм дәүләттең имен үҫеш нигеҙе булып тора.
Конференцияның эше өс көн дауам итәсәк. Уның сиктәрендә секция эше, шулай уҡ “Мәктәптә рухи мәҙәнилек нигеҙҙәре” һәм “Киң мәғлүмәт саралары һәм заманса ислам мәғарифы системаһы” темаларына түңәрәк өҫтәлдәр ҡаралған.


text:
Константин Толкачев Павел Крашенинников менән осрашты
10 августа республика парламенты бинаһында Башҡортостан Республикаһы Дәүләт Йыйылышы — Ҡоролтай рәйесе Константин Толкачевтың Дәүләт Думаһының Гражданлыҡ, енәйәт, арбитраж һәм процессуаль ҡануниәт буйынса комитеты рәйесе, “Рәсәй юристары ассоциацияһы” Бөтә Рәсәй йәмәғәт ойошмаһы рәйесе Павел Крашенинников менән эш осрашыуы булды.
Осрашыу барышында Рәсәй юристары ассоциацияһының төбәк бүлексәһе эшмәкәрлеге тураһындағы мәсьәләләр күтәрелде, республикалағы ижтимағи-сәйәси хәл һәм республика парламентының закон сығарыу эшмәкәрлеге тикшерелде. Павел Владимирович билдәләүенсә, Дәүләт Йыйылышы — Ҡоролтайҙың закон сығарыу инициативаһы тәртибендә индергән закон проекттары һәр саҡ әҙерләнгәнлеге һәм көнүҙәклеге менән айырылып тора.
Парламенттарҙың хоҡуҡ ижад итеүҙә артабан үҙ-ара эш итеүе мәсьәләләре иғтибар үҙәгендә булды. Мәҫәлән, Рәсәй Президенты Д.А. Медведев тарафынан индерелгән, 1991 йылғы “Милиция тураһында” законды алмаштырырға тейешле “Полиция тураһында” федераль закон проекты әүҙем тикшерелде. К.Б. Толкачев, республиканың депутаттар корпусы был процестан ситтә ҡалмаясаҡ, тип ышандырҙы.
Осрашыуҙа шулай уҡ Дәүләт Йыйылышы — Ҡоролтай рәйесе урынбаҫары, “Рәсәй юристары ассоциацияһы” Бөтә Рәсәй йәмәғәт ойошмаһының Башҡортостан бүлексәһе рәйесе Рафаил Зинуров, Дәүләт Йыйылышы — Ҡоролтайҙың комитет рәйесе Зөфәр Еникеев, Башҡортостан Республикаһы Дәүләт Йыйылышы — Ҡоролтай Секретариатының яуаплы хеҙмәткәрҙәре ҡатнашты.


text:
Башҡортостан Хөкүмәтендә бурыстар билдәләнде Фото: Олег Яровиков
Башҡортостан Хөкүмәтендә бурыстар билдәләнде
Башҡортостан Хөкүмәтендә бурыстар билдәләнде Фото: Олег Яровиков
ӨФӨ, 2015 йыл, 8 декабрь. /«Башинформ» мәғлүмәт агентлығы, Ғәлиә Нәбиева/.
Рөстәм Хәмитов Башҡортостан Хөкүмәтендә бурыстарҙы билдәләү тураһындағы бойороҡҡа ҡул ҡуйҙы. Документҡа ярашлы, республика Башлығы Башҡортостан Хөкүмәте эшмәкәрлегенә етәкселек итә, Рәсәйҙең башҡарма власть органдары менән мөнәсәбәттәрҙә, Рәсәй төбәктәре, шулай уҡ тышҡы иҡтисади бәйләнештәрҙә Хөкүмәт исеменән сығыш яһай, хөкүмәт-ара килешеүҙәр төҙөй.
Башҡортостан Хөкүмәте вәкәләттәре сиктәрендә Рөстәм Хәмитов Башҡортостан буйынса Эске эштәр министрлығы, Рәсәйҙең Оборона министрлығы ойошмалары, Рәсәй Юстиция министрлығының Башҡортостан буйынса идаралығы, Рәсәй Граждандар оборонаһы эштәре, ғәҙәттән тыш хәлдәр һәм бәлә-ҡазалар эҙемтәһен бөтөрөү буйынса министрлығының баш идаралығы, Рәсәй Федераль именлек хеҙмәтенең Башҡортостан буйынса идаралығы, Рәсәй Наркотиктар әйләнешенә контроль буйынса федераль хеҙмәттең Башҡортостан буйынса идаралығы, Федераль миграция хеҙмәтенең Башҡортостан буйынса идаралығы, Федераль таможня хеҙмәтенең Башҡортостан таможняһы, Рәсәй Сит ил эштәре министрлығының Өфөләге вәкиллеге, Рәсәй Тәфтиш комитетының Башҡортостан буйынса идаралығы, Суд департаментының Башҡортостандағы идаралығы эшмәкәрлегенә ҡағылышлы мәсьәләләрҙе ҡарай. Төбәк Башлығы судтар һәм прокуратура органдары менән үҙ-ара килешеп эш итә, шулай уҡ Башҡортостан ҡануниәтендә билдәләнгән башҡа вәкәләттәрҙе тормошҡа ашыра. Бынан тыш, республика етәксеһенең бурыстары исемлегенә Башҡортостанда мобилизация әҙерлегенә һәм мобилизацияға етәкселек итеү өҫтәлде.


text:
Мәскәү йәштәрен "Инновацион Башҡортостан" проекты менән таныштырҙылар
Башҡортостан Республикаһының Мәскәүҙәге Тулы хоҡуҡлы вәкиллегенең йыйылыштар залында «Башҡортостан Республикаһында IT-модернизация һәм төбәктә мәғлүмәт инфраструктураһын үҫтереүҙә йәштәрҙең роле» темаһына йәштәр конференцияһы үтте. Осрашыуҙы «САП» компанияһы ойошторҙо. Компания вәкилдәренең һүҙҙәренә ҡарағанда, баш ҡаланың йәштәр берләшмәһе менән осрашыу зарурлығы Башҡортостан Республикаһы, төбәккә яңы етәкселек килеү менән, әүҙем рәүештә артабанғы үҫеш юлдарын эҙләүе менән бәйле килеп тыуҙы.
Конференция барышында Башҡортостанда эске резервтар иҫәбенә бизнесты әүҙем үҫтереүгә һәм тормош сифатын яҡшыртыуға өлгәшеүҙе, төбәк ресурстарын Рәсәй Федерацияһының алдынғы инновацион проекттарына интеграциялау юлы менән республиканы алдынғы позицияға сығарыуҙы маҡсат итеп ҡуйған «Инновацион Башҡортостан» проекты менән таныштырылды. Проект шулай уҡ дәүләт идаралығы һәм бизнес өлкәһендә төбәк проблемаларын тикшереүгә һәм хәл итеүгә, республиканың бөтә аспекттарҙа асыҡлығын арттырыуға йүнәлтелгән тикшеренеүҙәрҙе әүҙемләштереүҙе күҙ уңында тота.
Осрашыуҙа проект етәкселәре — Филипп Портнягин, Марсель Нурмөхәмәтов, Александр Лыбанев сығыш яһаны. Улар проект сиктәрендә эшкәртелгән йүнәлештәр тураһында һөйләне һәм йәштәрҙе уны тормошҡа ашырыуҙа әүҙем ҡатнашырға саҡырҙы.


text:
Бөйөк Ватан һуғышында ҡатнашыусыларға аҡса биреләсәк
Рәсәй Федерацияһы Президенты Дмитрий Медведев “1941-1945 йылғы Бөйөк Ватан һуғышында Еңеүҙең 65 йыллығы менән бәйле, РФ граждандарының ҡайһы бер категорияларына бер тапҡыр бирелә торған аҡсалата ярҙам тураһында” Указға ҡул ҡуйҙы.
Документҡа ярашлы, был түләү 2010 йылдың апрелендә Бөйөк Ватан һуғышы инвалидтарына, элекке концлагерҙар, геттоларҙың балиғ булмаған тотҡондарына, Финляндияға ҡаршы һуғышта, Бөйөк Ватан һуғышында, Японияға ҡаршы һуғышта һәләк булған хәрби хеҙмәткәрҙәрҙең тол ҡатындарына, вафат булған Бөйөк Ватан һуғышы инвалидтары һәм унда ҡатнашыусыларҙың тол ҡатындарына биреләсәк. Граждандарҙың был категориялары 5-әр мең һум аласаҡ. 1941 йылдың 22 июненән 1945 йылдың 9 майына тиклем осорҙа кәмендә алты ай тылда эшләгән (СССР-ҙың ваҡытлыса оккупацияланған территорияһында эшләү осоронан тыш) кешеләргә, Бөйөк Ватан һуғышы осорондағы фиҙакәр хеҙмәте өсөн СССР ордендары һәм миҙалдары менән наградланыусыларға, элекке нацистик концлагерҙар, төрмәләр һәм геттоларларҙың балиғ булған тотҡондарына бер мең һум күләмендә аҡса түләнәсәк.


text:
Фото:
Рөстәм Хәмитов Иглин районы йәрминкәһе менән танышты
Фото:
Башҡортостан Президенты Рөстәм Хәмитов «Үҙебеҙҙекен һайла – үҙебеҙҙекен һатып ал!» республика акцияһы сиктәрендә Өфөнөң Спорт һарайы майҙанында үткән Иглин һуғаны һәм балы тәҡдим ителгән быйылғы йылдағы беренсе ауыл хужалығы йәрминкәһендә булды. Республика башлығы бал сифатын баһаланы һәм уның ҡайҙан йыйылыуы менән ҡыҙыҡһынды. Рөстәм Хәмитовҡа Иглин районының тауар маркаһы иҫәпләнгән һуған да оҡшаны. Уның билдәләүенсә, республикаға ситтән килтерелгәне түгел, ә үҙебеҙҙең продукция кәрәк.
Президент һатыуға сығарылған һәр Иглин һуғанына «Иглин һуғаны» фирма стикерын йәбештерергә тәҡдим итте.
Республика башлығы йәрминкә хаҡтары менән дә ҡыҙыҡһынды. Уларҙың халыҡ өсөн ярайһы ҡулай булыуы асыҡланды. Бер килограмм һуған – 18-20 һумға, картуф – 20 һумға, кишер – 15-25 һумға, кәбеҫтә – 10 һумға, сөгөлдөр 15-20 һумға һатылды. Бал ҡыйбатыраҡ. Өс литрлы банкаға 1500-1800 һум бирергә тура килде.
Рөстәм Хәмитов фекеренсә, бындай йәрминкәләр йышыраҡ үткәрелергә тейеш.
Иглин районы быйылғы йәрминкәләрҙе башлап ебәрҙе. Һуған һәм балдан тыш, райондың ауыл хужалығы етештереүселәре ҡалаға ит, картуф, кәбеҫтә, кишер һәм сөгөлдөр ҙә алып килде. Иглин районы хакимиәте башлығы урынбаҫары Вил Хафизов һүҙҙәренсә, дөйөм алғанда йәрминкәгә 10 тонна самаһы бал, 20 тоннанан ашыу һуған, 5-6 тонна йәшелсә һәм 5 тонна ит килтерелгән.
Йәрминкәлә шәхси ярҙамсы хужалыҡтары булған 120 кеше һәм крәҫтиән-фермер хужалыҡтарының 30 вәкиле, шулай уҡ шәхси эшҡыуарҙар ҡатнашҡан.


text:
Октябрьскийҙа ер милке өсөн яуаплы чиновник вазифаһынан бушатылды
«Башинформ» мәғлүмәт агентлығы 29 сентябрҙә хәбәр итеүенсә, Октябрьский ҡалаһында прокурор тикшереүе шәхси торлаҡ төҙөлөшөнә ер бүлеү өлкәһендә законды тупаҫ боҙоуҙарын асыҡланы. Участкалар сауҙа үткәрмәйенсә бирелә, граждандарҙан ғаризалар ҡабул итеү тураһында иғлан «Октябрьский нефтяник» гәзитенең бер нисә данаһында ғына баҫыла, ә реаль 12 меңлек тираж был иғланһыҙ сығарыла. Һәм ер участкаһы һатып алыуға ғаризаларҙы юғары чиновниктар араһынан кешеләр: урындағы тикшереү бүлеге етәксеһе һәм уның урынбаҫары, ҡала судының федераль судьяһы, ҡала хакимиәте башлығы урынбаҫары, БР буйынса Эске эштәр министрлығы ҡарамағындағы һалым енәйәттәре буйынса бүлек начальнигы һәм башҡалар биргән.
Һөҙөмтәлә БР Ер һәм милек мөнәсәбәттәре министрлығының Октябрьский ҡалаһы буйынса Милек менән идара итеү комитеты рәйесе эштән сығарыла. Уның урынбаҫарына иҫкәрмә яһала, тип хәбәр иттеләр республика прокуратураһында.


text:
Өфө — халыҡтың йәшәйеш именлеген тәьмин итеү өлкәһендә Волга буйы федераль округында иң яҡшы ҡала Фото: Олег Яровиков
Өфө — халыҡтың йәшәйеш именлеген тәьмин итеү өлкәһендә Волга буйы федераль округында иң яҡшы ҡала
Өфө — халыҡтың йәшәйеш именлеген тәьмин итеү өлкәһендә Волга буйы федераль округында иң яҡшы ҡала Фото: Олег Яровиков
ӨФӨ, 2015 йыл, 18 декабрь. /«Башинформ» мәғлүмәт агентлығы, Эльмира Сабирова/.
Өс йыл рәттән Өфө Рәсәй субъекттарының административ үҙәктәре араһында халыҡтың йәшәйеш именлеген тәьмин итеү өлкәһендә Волга буйы федераль округында иң яҡшы ҡала исеменә лайыҡ була. «Йәшәйеш именлеген тәьмин итеү өлкәһендә иң яҡшы урындағы үҙидара органы» исемле смотр-конкурс йомғаҡтары буйынса дипломдар Киров ҡалаһында тапшырылды, тип хәбәр иттеләр Өфө хакимиәтенең матбуғат хеҙмәтендә. Йыл һайын был бәйгене Рәсәйҙең Граждандар оборонаһы эштәре, ғәҙәттән тыш хәлдәр һәм бәлә-ҡаза эҙемтәһен бөтөрөү буйынса министрлығының Волга буйы төбәк үҙәге ойоштора.
Башҡортостандың икенсе ҡалаһы — Нефтекама — ҡала округтары араһында иң яҡшыһы тип табылды.
Республиканың баш ҡалаһында халыҡтың йәшәйеш именлеге мәсьәләләренә ҙур иғтибар бүленә. Йыл һайын балаларҙың хәүефһеҙлеге, граждандарҙы яҡлау һәм оборона айлығы сиктәрендә хеҙмәттәр араһында үҙ-ара эш итеүҙең һөҙөмтәлелеген арттырыуға йүнәлтелгән күнекмәләр һәм уҡыуҙар уҙғарыла, ғәҙәттән тыш хәл килеп тыуғанда үҙ-үҙеңде тотоу ҡағиҙәләренә өйрәтеүсе саралар ойошторола.
Өфөлә ғәҙәттән тыш хәлдәргә тиҙ арала яуап бирергә һәм ҡыҫҡа ваҡыт эсендә уларҙың эҙемтәләрен бөтөрөргә мөмкинлек биргән система булдырылған. Бының өсөн тейешле саралар бар, муниципалитет, төрлө ведомстволар, предприятиелар һәм ойошмалар араһында үҙ-ара һөҙөмтәле эшләү яйға һалынған.


text:
Торлаҡ-коммуналь хужалыҡты реформалаштырыуға булышлыҡ итеү фондынан Башҡортостан тағы 1,4 миллиард һум аласаҡ
Башҡортостан Республикаһына Торлаҡ-коммуналь хужалыҡты реформалаштырыуға булышлыҡ итеү фонды иҫәбенән тағы финанс ярҙамы күрһәтеләсәк. Төбәк заявкаһы дәүләт корпорацияһы ултырышында хупланды, тип хәбәр иттеләр Фондтың йәмәғәтселек менән бәйләнеш буйынса идаралығынан.
Аҙ ҡатлы торлаҡ төҙөлөшөн үҫтереү кәрәклеген дә иҫәпкә алып, граждандарҙы авария хәлендәге торлаҡ фондынан икенсеһенә күсереү программаһын ғәмәлгә ашырыу маҡсатында Башҡортостан 109,6 миллион һум аласаҡ. Был суммаға берлектә финанслау тәртибендә төбәк йәнә 19,4 миллион һум өҫтәйәсәк. Был средстволар авария хәлендәге 17 йорттан кешеләрҙе икенсеһенә күсереү өсөн тотоноласаҡ. Йәшәү шарттарын 357 кеше яҡшырта аласаҡ.
Бынан тыш, 231 күп фатирлы йортта капиталь ремонт үткәреүгә һәм авария хәлендәге 54 йорттан кешеләрҙе күсереү өсөн Башҡортостанға Фондтан 1,3 миллиард һум күсереләсәк. Был суммаға республика үҙенән 268,8 миллион һум өҫтәйәсәк. Йәшәү шарттарын 47 791 кеше яҡшыртасаҡ.


text:
Фото:
Башҡортостан Президенты Нефть химияһы һәм катализ институты коллективы менән осрашты
Фото:
Республика Президенты Рөстәм Хәмитов химия производствоһын Башҡортостан өсөн иң перспективалы сәнәғәт тармағы булараҡ билдәләне. Был турала ул кисә Рәсәй Фәндәр академияһының Өфө Нефть химияһы һәм катализ институты хеҙмәткәрҙәре менән осрашыуҙа белдерҙе.
— Химия производствоһы – ҙуры, уртасаһы, бәләкәйе — бөгөн беҙҙең республика ошо юлдан ғына йылдам үҫешә ала. Башҡортостандағы кеүек ошондай икенсе нефть химияһы комплексы юҡ, — тине Президент.
Коллектив менән әңгәмәгә тиклем институт буйлап экскурсия үткәрелде, уның барышында Нефть химияһы һәм катализ институты директоры Усеин Джемилев ғалимдарҙың уникаль эшләнмәләре тураһында һөйләне, үҙҙәренең ниндәй шарттарҙа эшләүен, ниндәй фондтарға эйә булыуын күрһәтте.
— Бында күргәндәрем рухландыра. Тимәк, беҙҙә тотороҡло, һөҙөмтәле һәм перспективалы эшләй алған коллективтар бар әле, — тип белдерҙе Рөстәм Хәмитов, хәҙерге Рәсәй өсөн был академик институттың тыштан да, эске яҡтан да лайыҡлы күрһәтелгән «үтә һирәк практика» булыуын һыҙыҡ өҫтөнә алып.
— Дөрөҫөн әйткәндә, әлбиттә, фән бөгөн бик ауыр хәлдә, — тине Президент.
Рөстәм Хәмитов әйтеүенсә, республиканың тулайым төбәк продуктында фәндең өлөшө бик бәләкәй. Бөгөнгө көндә ул ни бары 0,8 процентты, йәғни 7,5 млрд һум самаһын тәшкил итә.
— Фәнһеҙ, тикшеренеүҙәрһеҙ, лабораторияларҙан тыш үҫешә алмаясағыбыҙ аңлашыла, — тине Башҡортостан Президент һәм фәнни берләшмәгә бөтә яҡлап ярҙам итергә вәғәҙә бирҙе.
Осрашыу аҙағында Рөстәм Хәмитов институт хеҙмәткәрҙәренең бихисап һорауҙарына яуап бирҙе.


text:
Башҡорт дәүләт филармонияһы артистары Ҡырымда сығыш яһарға әҙерләнә
Башҡортостан менән Ҡырымдың Белогорск районы араһында мәҙәни бәйләнештәр нығына. Башҡортостан Мәҙәниәт министрлығы вәкилдәренең Ҡырымға барыуҙары тураһында «Башинформ» мәғлүмәт агентлығы сайтында алдан хәбәр ителгәйне.
Мәҙәни алмашыуҙы көйләү өсөн Ҡырымда Хөсәйен Әхмәтов исемендәге Башҡорт дәүләт филармонияһы администраторы Лилиә Батыршина булды.
Белогорьела, Симферополдә, Евпаторияла һәм Севастополдә булып, ул Башҡорт филармонияһы артистарының концерттарын ойоштороу тураһында килешкән.
— Ҡырымдар «Ҡарауанһарай», «Далан» фольклор эстрада төркөмдәре, беҙҙең Эстрада-джаз оркестры менән ҡыҙыҡһына, — тип һөйләнеләр филармонияның матбуғат хеҙмәтендә. — Был көҙ, яңы ижади миҙгелдә, Белогорск районында бер төркөм концерттар ҡуйыу планлаштырыла. Ҡырым менән Башҡортостан араһында алмашыу проекттары сифатында Белогорье ижади коллективтарының республикаға килеүҙәре көтөлә. Музыкаль-әҙәби лекторий төркөмөн Ҡырымға киләһе яҙ ебәрергә әҙерләнәбеҙ.
Яҡын ваҡыт эсендә Башҡорт дәүләт филармонияһының алдынғы артистары, 12 июндә, Рәсәй көнөндә уҙасаҡ, Ҡырым һабантуйында ла ҡатнашасаҡ. Билдәле артистар, «Далан» төркөмө солистары Артур Туҡтағолов һәм Миңзифа Исҡужина, Редик Сәғитов, ҡурайсы Илнур Хибәтуллин, йырсылар Марсель Ҡотоев, Римма Амангилдина үҙ сығыштары менән байрам программаһын биҙәйәсәк.


text:
Из города Белореченская выполняются железнодорожные перевозки по 388 маршрутам.
Белореченская - Абдулино, Белореченская - Агрыз, Белореченская - Адлер, Белореченская - Аксаково, Белореченская - Алатырь, Белореченская - Александро-Невская, Белореченская - Александров 1, Белореченская - Алпатово, Белореченская - Альмеж, Белореченская - Альметьевская, Белореченская - Апатиты 1, Белореченская - Аполлонская, Белореченская - Аранец, Белореченская - Аргун, Белореченская - Арзамас 1, Белореченская - Аркадак, Белореченская - Армавир Ростовский, Белореченская - Армавир Туапсинский, Белореченская - Архангельск Город, Белореченская - Аткарск, Белореченская - Атяшево, Белореченская - Африканда, Белореченская - Аша, Белореченская - Балаково, Белореченская - Балашов-Пассажирский, Белореченская - Барабинск, Белореченская - Башмаково, Белореченская - Белая Калитва, Белореченская - Белгород, Белореченская - Белинская, Белореченская - Белоглинская, Белореченская - Беломорск, Белореченская - Бердяуш, Белореченская - Беслан, Белореченская - Бештау, Белореченская - Бобров, Белореченская - Богатое, Белореченская - Богданович, Белореченская - Богоявленск, Белореченская - Бологое-Московское, Белореченская - Борисов, Белореченская - Брюховецкая, Белореченская - Бугульма, Белореченская - Бугуруслан, Белореченская - Бузулук, Белореченская - Бурачиха, Белореченская - Валдай, Белореченская - Вандыш, Белореченская - Вельск, Белореченская - Верда, Белореченская - Вернадовка, Белореченская - Верхняя Терраса, Белореченская - Веселое, Белореченская - Весляна, Белореченская - Ветласян, Белореченская - Виледь, Белореченская - Витебск-Пассажирский, Белореченская - Владикавказ, Белореченская - Вожега, Белореченская - Возрождение, Белореченская - Волгоград 1, Белореченская - Вологда 1, Белореченская - Волот, Белореченская - Волховстрой 2, Белореченская - Вольск 2, Белореченская - Воркута, Белореченская - Воронеж 1, Белореченская - Восстание Пассажирская, Белореченская - Вышний Волочек, Белореченская - Вязовая, Белореченская - Вятские Поляны, Белореченская - Гагра, Белореченская - Георгиевск, Белореченская - Грозный, Белореченская - Грязи-Воронежские, Белореченская - Грязовец, Белореченская - Губкин, Белореченская - Гудаута, Белореченская - Гудермес, Белореченская - Гулькевичи, Белореченская - Данилов, Белореченская - Джалка, Белореченская - Димитровград, Белореченская - Дно, Белореченская - Дружинино, Белореченская - Евдаково, Белореченская - Едрово, Белореченская - Екатеринбург-Пассажирс, Белореченская - Елец, Белореченская - Емца, Белореченская - Ерцево, Белореченская - Ессентуки, Белореченская - Ефремов, Белореченская - Жигулевское Море, Белореченская - Жутово, Белореченская - Заинск, Белореченская - Зверево, Белореченская - Зеленый Дол, Белореченская - Зимовники, Белореченская - Златоуст, Белореченская - Ижевск, Белореченская - Изобильная, Белореченская - Инта 1, Белореченская - Иоссер, Белореченская - Ираель, Белореченская - Исакогорка, Белореченская - Ишим, Белореченская - Ищерская, Белореченская - Кавказская, Белореченская - Каджером, Белореченская - Казань Пасс, Белореченская - Калачинская, Белореченская - Каменская, Белореченская - Канаш, Белореченская - Кандалакша, Белореченская - Каневская, Белореченская - Кантемировка, Белореченская - Карамыш, Белореченская - Карамышево, Белореченская - Каргат, Белореченская - Касторная-Новая, Белореченская - Келарева Горка, Белореченская - Кемь, Белореченская - Кизнер, Белореченская - Кинель, Белореченская - Киров Пасс, Белореченская - Кисловодск, Белореченская - Ключики, Белореченская - Клявлино, Белореченская - Кневицы, Белореченская - Княжая, Белореченская - Княжпогост, Белореченская - Кожва 1, Белореченская - Койты, Белореченская - Кола, Белореченская - Колтубанка, Белореченская - Колышлей, Белореченская - Кондопога, Белореченская - Коноша 1, Белореченская - Костылево, Белореченская - Котельниково, Белореченская - Котельнич 1, Белореченская - Котлас Южный, Белореченская - Котляревская, Белореченская - Красноуфимск, Белореченская - Красный Узел, Белореченская - Крепежная, Белореченская - Кривецкая, Белореченская - Кропачево, Белореченская - Круглое Поле, Белореченская - Крыловская, Белореченская - Крымская, Белореченская - Кувандык, Белореченская - Кузнецк, Белореченская - Кулатка, Белореченская - Кулой, Белореченская - Курганная, Белореченская - Кущевка, Белореченская - Лазаревская, Белореченская - Летяжевка, Белореченская - Липецк, Белореченская - Лиски, Белореченская - Лихая, Белореченская - Лодейное Поле, Белореченская - Лоо, Белореченская - Лоухи, Белореченская - Луза, Белореченская - Лукоянов, Белореченская - Лычково, Белореченская - Майкоп, Белореченская - Малая Пера, Белореченская - Марков, Белореченская - Матанцы, Белореченская - Медвежья Гора, Белореченская - Медногорск, Белореченская - Межег, Белореченская - Менделеевск, Белореченская - Миасс 1, Белореченская - Микунь, Белореченская - Миллерово, Белореченская - Минеральные Воды, Белореченская - Минск-Пассажирский, Белореченская - Мичуринск-Ворон, Белореченская - Мичуринск-Уральский, Белореченская - Можга, Белореченская - Морино, Белореченская - Морозовская, Белореченская - Моршанск, Белореченская - Москва Казанская, Белореченская - Москва Курская, Белореченская - Москва Октябрьская, Белореченская - Мураши, Белореченская - Мурманск, Белореченская - Муртазово, Белореченская - Муська, Белореченская - Набережные Челны, Белореченская - Надвоицы, Белореченская - Назрань, Белореченская - Называевская, Белореченская - Наурская, Белореченская - Невель-2, Белореченская - Невинномысская, Белореченская - Неприк, Белореченская - Нижний Новгород Москов, Белореченская - Низовка, Белореченская - Никель, Белореченская - Новгород-На-Волхове, Белореченская - Новокуйбышевская, Белореченская - Новоотрадная, Белореченская - Новороссийск, Белореченская - Новосергиевская, Белореченская - Новосибирск-Главный, Белореченская - Новосокольники, Белореченская - Новоспасское, Белореченская - Новотроицк, Белореченская - Новохоперск, Белореченская - Новочеркасск, Белореченская - Новый Афон, Белореченская - Нурлат, Белореченская - Няндома, Белореченская - Обливская, Белореченская - Обозерская, Белореченская - Оброчное, Белореченская - Обь, Белореченская - Озеро-Карачинское, Белореченская - Оленегорск, Белореченская - Омск-Пассажирский, Белореченская - Опарино, Белореченская - Оренбург, Белореченская - Орск, Белореченская - Орша, Белореченская - Отрадо-Кубанская, Белореченская - Палагиада, Белореченская - Парфино, Белореченская - Пачелма, Белореченская - Пенза 1, Белореченская - Первомайская, Белореченская - Переволоцкая, Белореченская - Передовая, Белореченская - Пермилово, Белореченская - Песчанокопская, Белореченская - Петров Вал, Белореченская - Петрозаводск-Пасс, Белореченская - Печора, Белореченская - Пинюг, Белореченская - Плесецкая, Белореченская - Поворино, Белореченская - Погрузная, Белореченская - Подгорное, Белореченская - Подпорожье, Белореченская - Пола, Белореченская - Полтавская, Белореченская - Полярные Зори, Белореченская - Порхов, Белореченская - Пост Абезь, Белореченская - Похвистнево, Белореченская - Придача, Белореченская - Протока, Белореченская - Прохладная, Белореченская - Прохоровка, Белореченская - Псков-Пасс, Белореченская - Пугачевск, Белореченская - Пукса, Белореченская - Пятигорск, Белореченская - Раз'Езд 14 Км, Белореченская - Раз'Езд 47 Км, Белореченская - Расшеватка, Белореченская - Ревда, Белореченская - Ремонтная, Белореченская - Ржава, Белореченская - Ровное, Белореченская - Россошь, Белореченская - Ростов-Главный, Белореченская - Ростов-Ярославский, Белореченская - Ртищево 1, Белореченская - Ряжск 1, Белореченская - Рязань 2, Белореченская - Сакмарская, Белореченская - Сальск, Белореченская - Самара, Белореченская - Санкт-Петербург-Главн., Белореченская - Саракташ, Белореченская - Саранск, Белореченская - Сарапул, Белореченская - Саратов 1 Пасс, Белореченская - Сарепта, Белореченская - Свирь, Белореченская - Свияжск, Белореченская - Сегежа, Белореченская - Сейда, Белореченская - Сенная, Белореченская - Сердобск, Белореченская - Сивая Маска, Белореченская - Синдор, Белореченская - Сольвычегодск, Белореченская - Сольцы, Белореченская - Сорочинская, Белореченская - Соседка, Белореченская - Сосногорск, Белореченская - Сосыка-Ростовская, Белореченская - Сочи, Белореченская - Ставрополь, Белореченская - Старая Русса, Белореченская - Староминская-Тимашевск, Белореченская - Старый Оскол, Белореченская - Стодеревская, Белореченская - Сулея, Белореченская - Сулин, Белореченская - Суровикино, Белореченская - Сусоловка, Белореченская - Сухона, Белореченская - Сухум, Белореченская - Сызрань 1, Белореченская - Сызрань Город, Белореченская - Сыктывкар, Белореченская - Сыня, Белореченская - Таловая, Белореченская - Татарская, Белореченская - Татищево, Белореченская - Тацинская, Белореченская - Тверь, Белореченская - Темижбекская, Белореченская - Терек, Белореченская - Тимашевская, Белореченская - Тихорецкая, Белореченская - Тобысь, Белореченская - Толочин, Белореченская - Тольятти, Белореченская - Тоннельная, Белореченская - Тоцкая, Белореченская - Тракт, Белореченская - Туапсе-Пасс, Белореченская - Тула 1 Курская, Белореченская - Тюмень, Белореченская - Угловка, Белореченская - Ужовка, Белореченская - Узловая 1, Белореченская - Узуново, Белореченская - Ульяновск Центр., Белореченская - Урдома, Белореченская - Урень, Белореченская - Усинск, Белореченская - Усть-Вымь, Белореченская - Усть-Катав, Белореченская - Уфа, Белореченская - Ухта, Белореченская - Хадыженская, Белореченская - Ханкала, Белореченская - Харовская, Белореченская - Хоста, Белореченская - Цандрыпш, Белореченская - Чаадаевка, Белореченская - Чад, Белореченская - Чаны, Белореченская - Чапаевск, Белореченская - Чаплыжное, Белореченская - Чебаркуль, Белореченская - Челна, Белореченская - Челябинск-Главный, Белореченская - Червленная, Белореченская - Червленная-Узловая, Белореченская - Чердаклы, Белореченская - Чернушка, Белореченская - Чертково, Белореченская - Чикшино, Белореченская - Чиньяворык, Белореченская - Човью, Белореченская - Чуб, Белореченская - Чулымская, Белореченская - Чупа, Белореченская - Шалакуша, Белореченская - Шатки, Белореченская - Шахтная, Белореченская - Шахунья, Белореченская - Шелекса, Белореченская - Шентала, Белореченская - Шепси, Белореченская - Эжва, Белореченская - Энгозеро, Белореченская - Юкарка, Белореченская - Юкост, Белореченская - Юрья, Белореченская - Ядриха, Белореченская - Язель, Белореченская - Янаул, Белореченская - Янью, Белореченская - Ярега, Белореченская - Ярославль-Главный.


text:
Өфөлә француз телле театрҙар фестивале үтәсәк
13 майҙа М.Кәрим исемендәге Милли йәштәр театрында француз телле театрҙар фестивале үтә. Йола буйынса, уны үткәреү башланғысы менән БР Әхмәтзәки Вәлиди исемендәге Милли китапханаһы сығыш яһай.
Сара сиктәрендә ағымдағы йылдың февраль айында Силәбелә үткән француз телле театрҙар фестиваленең төбәк этабында еңеү яулаған спектаклдәр күрһәтеләсәк.
Фестивалдең беренсе көнөндә Түбәнге Тагил, Екатеринбург, Өфө, Силәбе һәм Ҡурған ҡалаларынан мәктәп уҡыусылары һәм студенттар труппалары үҙ оҫталыҡтарын күрһәтте, тип хәбәр итте БР Милли китапханаһы хеҙмәткәре Индира Хәйретдинова. Улар араһынан Өфөләге 39-сы гимназияның «Комильфо» труппаһы «Бөтә сысҡандар ҙа сыр ярата» спектакле менән еңеү яуланы.
Сараның икенсе көнөндә сәхнәлә Магнитогорск, Екатеринбург, Түбәнге Тагил, Силәбе һәм Өфө студенттары сығыш яһаны. Был төркөмдә баш ҡаланың юғары уҡыу йорттары студенттарын берләштергән «Мост искусств» коллективы икенсе урынға лайыҡ булды.
— Фестиваль сиктәрендә Өфөлә шулай уҡ шиғриәт конкурстарында еңеүселәр сығыш яһаясаҡ. Был сара француз телен һөйөүселәр өсөн ысын байрамға әүерелер, тип ышанабыҙ, — тине Индира Хәйретдинова.
Башлана – 14 сәғәттә.


text:
Кейеҙ баҫыу
Кейеҙ — Һарыҡ йөнөнән йәйеп баҫылған ҡаралды әйбере[1]. Кейеҙ баҫыу — башҡорттарҙа урыны менән кустарь кәсепкә әйләнгән традицион шөғөл.
Йөкмәткеһе
Эшләү ысулы[үҙгәртергә | вики-тексты үҙгәртергә]
Кейеҙ баҫыу өсөн һарыҡ һәм дөйә йөнө файҙаланылған, унан аҡ, һоро, ала һәм ҡара кейеҙ баҫылған. Уның өсөн, башлыса йәй мәленә тура килтереп, өмә үткәргәндәр. Йөндө септә йәки тирегә таратып һалғас, ян менән теткәндәр йәки муйыл, тал сыбығы менән һуҡҡандар. Ошо рәүешле әҙерләп бөткәс, йөндө бер тигеҙ ҡалынлыҡта септә йәки балаҫ өҫтөнә йәйгәндәр һәм, өҫтөнә ҡайнар һыу ҡойоп, төрөп бәйләгәндәр һәм тәгәрәткәндәр. Кейеҙ бер тигеҙ ҡалынлыҡта булһын өсөн, төргәкте даими рәүештә һүтеп, йөндө яңынан һыулағандан һуң икенсе башынан төрөп, тағы ла тәгәрәткәндәр. Кейеҙ тәгәрәтеүҙең бер нисә ысулы билдәле: ҡаты ерҙә тәгәрәтеп, аяҡ менән тапау, тубыҡланған килеш ҡул менән баҫыу. Кейеҙҙе ҙур итеп баҫҡанда йөндө бүрәнәгә урағандар һәм, ике яҡ башына элмәктәр яһап, атҡа бәйләгәндәр һәм һөйрәтеп йөрөткәндәр. «Кейеҙ тартыу» ҙа ҡулланылған: төргәкте бау менән бер нисә урындан ҡыҫып бәйләгәндән һуң ике яҡ осонан тотоп, бер яҡтан икенсе яҡҡа тартҡандар. Кейеҙ әҙер булғас, ағын һыуҙа йыуып, киптергәндәр. Кейеҙҙе тирмә йәки башҡа төрлө ваҡытлыса торлаҡты ябыу, эйәр, ҡамыт-дуға, серге яһау ( ат егеү кәрәк-ярағы) өсөн файҙаланғандар. Шулай уҡ кейеҙҙән баш (бүрек, ҡолаҡсын) һәм аяҡ (ҡата, сарыҡ) кейеме теккәндәр.
Ҡулланыу[үҙгәртергә | вики-тексты үҙгәртергә]
Традицион интерьерҙы биҙәгәндә кейеҙ ҙур урын биләгән: уны һикегә, иҙәнгә түшәү, стенаны йылытыу өсөн ҡулланғандар. Кейеҙҙе биҙәү өсөн йөндө кәрәкле формала әүәләп, төп ҡатлам өҫтөнә һалғандар; тәбиғи аҡ һәм ҡара төҫтәрҙе файҙаланғандар. Аппликация, сигеү ҙә ҡулланылған. Геометрик фигуралар (зигзаг, ромб, өсмөйөш, квадрат, түңәрәк, кәкре һыҙыҡ һ.б.) һәм сәскә-үҫемлек биҙәктәре (Нәфис кейеҙ сәнғәте) төшөрөлгән. Башҡортостандың көньяғында һәм көнсығыш Урал аръяғында әҙер кейеҙҙе биҙәүҙең бер төрө булып уны сигелгән туҡыма, ҡорама киҫәге, аппликациялы буҫтау менән тышлау һаналған. Көньяҡ һәм көньяҡ-көнсығыш башҡорттарҙа кейеҙ бай биҙәлеше менән айырылып торған. Ҡупшы биҙәлгән кейеҙ туй йолаларында айырым урын биләгән, бирнә итеп бирелгән. Көнсығыш Урал аръяғында, көньяҡ һәм көнсығыш Башҡортостанда «Кейеҙгә баҫтырыу» йолаһы таралған була: кәләш кейәү йортона килгәндә, аттан төшөү менән аҡ кейеҙгә аяҡ баҫҡан. «Кейеҙгә ултыртыу», «Килен урынын күрһәтеү» ошо уҡ йоланың төрҙәре һанала. Кейәүҙең әсәһе киленен йортҡа индереп, аҡ кейеҙ түшәлгән һикегә ултыртҡан һәм бүләккә бәрәсле һарыҡ вәғәҙә иткән. Был йолалар киленде ғаиләгә, ырыуға ҡабул итеүҙе, именлек һәм бәхет теләүҙе кәүҙәләндергән. Аҡ кейеҙ үҙе үк һаҡлау бурысын үтәгән. Кейеҙ хужалыҡта һарыҡсылыҡ ҙур урын тотҡан райондарҙа, башлыса Көнсығыш Урал аръяғы һәм Башҡортостандың көньяҡ һәм көнсығыш райондарында киң таралған күренеш булған. Малсылыҡ менән шөғөлләнгән Ҡаҙағстан, Үҙәк һәм Урта Азия халыҡтарында, шул иҫәптән ҡаҙаҡтарҙа, ҡалмыҡтарҙа, ҡырғыҙҙарҙа һ.б. үҫешкән була.
Фотогалерея[үҙгәртергә | вики-тексты үҙгәртергә]
Сығанаҡ[вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З.Г.Ураксина, 2005)


text:
Өфөлә ваҡлап һатыу сауҙа әйләнеше йылына – 280 миллиард һум
2009 йылда Өфөлә ваҡлап һатыу сауҙа әйләнеше 280 миллиард һум тәшкил иткән. 2008 йыл менән сағыштырғанда был 2,2 процентҡа аҙераҡ. Йәмәғәт туҡланыуынан сауҙа әйләнеше 10,4 миллиард һум кимәлендә (10,9 процент). Дөйөм республика тауар әйләнешендә Өфөнөң өлөшө 61 процент тәшкил итә.
Бөгөн Өфөлә үткән матбуғат конференцияһында Өфө ҡалаһы ҡала округы хакимиәте башлығы урынбаҫары Марат Ғәлиуллиндың билдәләүенсә, уҙған йылдағы макроиҡтисади ауырлыҡтар халыҡтың ысынбарлыҡта булған аҡсаһының кәмеүенә һәм ҡулланыусылар һорауының күпкә ҡыҫҡарыуына килтергән. Ошоноң менән аңлатыла ла инде тауар әйләнешенең кәмеүе.
Ҡулланыусылар кәрзиненә ингән 25 төрлө тауарға хаҡтар уҙған йылда тотороҡло һаҡланған.
Мэр урынбаҫары әйтеүенсә, республика тауар етештереүселәре менән күмәртәләп сауҙа итеүселәр көрсөк шарттарында үҙ-ара килешеп эшләгән, шуның арҡаһында ҡаланың ваҡлап сауҙа итеү селтәрендә урындағы предприятиелар продукцияһы мул тәҡдим ителгән. Республикала етештерелгән тауар өлөшө аҙыҡ-түлек менән ваҡлап сауҙа итеү баҙарында 80 процентҡа еткән.


text:
Поезға билетҡа интернет аша заказ бирергә мөмкин
Куйбышев тимер юлының Башҡортостан бүлексәһе яуаплылығы зонаһындағы вокзалдарҙа һәм станцияларҙа бөгөн 53 билет кассаһы эшләй. Бынан тыш, Өфөлә һәм республиканың башҡа ҡалаларында 15 өҫтәмә касса тимер юл билеттары һата. Улар халыҡ-ара һәм эске бәйләнештә юл йөрөү документтары һатыу буйынса "Экспресс" терминаль системаһы менән йыһазландырылған. Шулай уҡ Башҡортостан тимер юл бүлексәһенең бөтә кассаларында интернет аша (rzd.ru) заказ бирелгән билеттар һатыла.
Июнь башынан алып республика халҡы интернет аша меңдән ашыу билет һатып алған, тип хәбәр итә Куйбышев тимер юлының Башҡортостан бүлексәһе матбуғат секретары Сергей Спатар.


text:
Фото:
Үзбәкстанда Башҡорт мәҙәниәте көндәре уҙҙы
Фото:
ӨФӨ, 2014 йыл, 25 ноябрь. /«Башинформ» мәғлүмәт агентлығы, Ләйлә Аралбаева/.
Үзбәкстандың баш ҡалаһы Ташкентта Башҡортостан Республикаһы көнөн байрам итеүгә арналған Башҡорт мәҙәниәте көндәре уҙҙы. Республика сәнғәтен Башҡорт дәүләт филармонияһы артистары – йырсылар, БР халыҡ артистары Римма Амангилдина һәм Вәхит Хызыров, ҡурайсы, БР атҡаҙанған артисы Азат Биксурин, бейеүсе Ильяс Ҡарабулатов күрһәтте. Башҡорт әҙәбиәте вәкилдәренән сарала «Башҡортостан» гәзите журналисы, шағирә Лариса Абдуллина ҡатнашты.
Башҡорт мәҙәниәте көндәре сиктәрендәге концерт Ташкент дәүләт музыка комедияһы (оперетта) театрының Ҙур залында уҙҙы. Сара менән бер рәттән Башҡортостандың биҙәү-ҡулланма сәнғәте һәм милли ашамлыҡтар күргәҙмәләре үтте.
Башҡорт эстрадаһы йондоҙҙары шулай уҡ «Урал» һәм «Ирәндек» фольклор коллективтары өсөн ҡурайҙа уйнарға һәм бейеү хореографияһына өйрәтеү буйынса оҫталыҡ кластары ойошторҙо.
— Башҡорт мәҙәниәтенә арналған сара Ташкентта йыл һайын уҙа. Һуңғы йылдарҙа Үзбәкстанда йәшәүсе башҡорттар менән тығыҙ хеҙмәттәшлек итәбеҙ, уларҙың һаны 35 меңдән ашыу кеше тәшкил итә. Йәйен артистарыбыҙ һабантуйҙарға сыға, көҙөн Республика көнөнә, — тип хәбәр итте БР Мәҙәниәт министрлығының Төбәк-ара һәм халыҡ-ара мәҙәни хеҙмәттәшлек бүлеге начальнигы Алһыу Сирғәлина.
Сараны ойоштороусылар – Үзбәкстан Республикаһының Әхмәтзәки Вәлиди исемендәге Башҡорт мәҙәниәте үҙәге һәм Үзбәкстан башҡорттары ҡоролтайы башҡарма комитеты.


text:
Рифҡәт Арыҫланов Рәсәй Рәссамдар союзының алтын миҙалы менән бүләкләнде
Башҡорт дәүләт опера һәм балет театрының баш рәссамы Рифҡәт Арыҫланов Рәсәй Рәссамдар союзының «Рухлылыҡ. Традициялар. Оҫталыҡ» алтын миҙалы менән бүләкләнде. Быйыл рәссамға 65 йәш тулды.
Бөгөнгө көндә Рифҡәт Арыҫланов опера һәм балет театрында әүҙем ижад итеүен дауам итә, Заһир Исмәғилев исемендәге Өфө дәүләт сәнғәт академияһында уҡыта. Үҙенең уҡытыусыһы итеп ул атайын, республиканың билдәле сценография белгесе Мәхмүт Арыҫлановты атай.
Ошо көндәрҙә Өфө сәнғәт галереяһында Рифҡәт Арыҫлановтың шәхси күргәҙмәһе асылды.


text:
Иҫәнғолдан Зөлфиә Бикбулатова иң яҡшы башҡорт шәле конкурсының Гран-приһына лайыҡ булды Фото: Башҡортостан Дәүләт Йыйылышының матбуғат хеҙмәте
Иҫәнғолдан Зөлфиә Бикбулатова иң яҡшы башҡорт шәле конкурсының Гран-приһына лайыҡ булды
Иҫәнғолдан Зөлфиә Бикбулатова иң яҡшы башҡорт шәле конкурсының Гран-приһына лайыҡ булды Фото: Башҡортостан Дәүләт Йыйылышының матбуғат хеҙмәте
ӨФӨ, 2015 йыл, 18 ноябрь. /«Башинформ» мәғлүмәт агентлығы, Ғәлиә Нәбиева/.
Башҡортостанда республика мамыҡ шәле фестивале уҙҙы. Байрам Ейәнсура районында үткәрелде. Унда жюри ағзаһы сифатында Башҡортостандың Дәүләт Йыйылышы депутаты Зөһрә Исмәғилева ҡатнашты, тип хәбәр иттеләр төбәк парламентында.
Фестиваль йәмғиәттең башҡорт шәленә ҡыҙыҡһыныуын арттырыу, халыҡ оҫталарының һөнәри кимәлен күтәреү, тәжрибә алмашыу һәм ижади аралашыу маҡсатында ойошторолдо.
Ейәнсуралар һәм ҡунаҡтар йәнә 23 команданың һәм оҫталарҙың сығыштары менән һоҡлана алды. 200-гә яҡын ҡатнашыусы үҙенең оҫталығын күрһәтте. Байрам ҡунаҡтарына визитка-сәләмләүҙәр, шаян таҡмаҡтар тәҡдим ителде. Фестиваль сиктәрендә мамыҡтан бәйләнгән әйберҙәр күргәҙмәһе эшләне.
Сара һуңында ҡатнашыусылар бүләкләнде. Иҫәнғол ауылы оҫтаһы Зөлфиә Бикбулатова Гран-приға лайыҡ булды. Ауыл биләмәләре араһында Бикбау һәм Һаҡмар ауыл советтары командалары иң яҡшыһы тип танылды. Оҫталарҙың эше айырым билдәләнде.
«Мамыҡ шәлдәрҙең юғары сифатлы булыуын билдәләп үтке килә. Ейәнсура районы оҫталарына «Ағиҙел» фабрикаһы менән хеҙмәттәшлек булдырырға тәҡдим итәм. Уның емешле һәм уңышлы буласағына ышанам», — тине депутат.
Зөһрә Исмәғилева фестивалде ойоштороусыларға һәм ҡатнашыусыларға рәхмәт әйтте, шулай уҡ призерҙарға ҡиммәтле бүләктәр тапшырҙы.


text:
Дөйөм Рәсәй халыҡ фронты төбәк журналистары өсөн икенсе вебинар үткәрә
ӨФӨ, 2015 йыл, 3 август. /«Башинформ» мәғлүмәт агентлығы, Ғәлиә Нәбиева/.
4 августа журналистар өсөн «Дөрөҫлөк һәм ғәҙеллек» төбәк һәм урындағы киң мәғлүмәт сараларына ярҙам фонды ойошторған онлайн-лекциялар циклынан икенсе вебинар үткәрелә. Түләүһеҙ мәғариф онлайн-программаһы Санкт-Петербургта үткән икенсе медиафорум йомғаҡтары буйынса эшләй башланы. Лекциялар айына ике тапҡыр уҙғарыла.
Дөйөм Рәсәй халыҡ фронтының төбәк штабында аңлатыуҙарынса, Мәскәү дәүләт университеты уҡытыусыһы, журналист Александр Колесниченко «Яңылыҡ, репортаж һәм интервью әҙерләүҙе нисек тиҙләтергә?» тигән темаға лекция һөйләйәсәк. Журналистар үҙҙәрен ҡыҙыҡһындырған һорауҙарын webinar@onf.ru электрон почтаһына ебәрә ала.
Өфөлә лекция «Башинформ» мәғлүмәт агентлығының конференциялар залында трансляцияланасаҡ. Адресы: Өфө ҡалаһы, Киров урамы, 45. Сара көндөҙгө сәғәт 12-лә башлана.
Баш ҡалала «Заманса мәғлүмәт сараларының уңыш факторҙары» тигән тәүге онлайн-лекция 21 июлдә үтте. «Журналист» журналы авторы Всеволод Пуля редакция һәм мультимедиа эше менән идара итеү буйынса уңыш серҙәре менән бүлеште.
Лектор заманса баҫма өсөн кәрәкле алты мөһим мәлгә туҡталды. Ул уҡыусыларҙы йәлеп итеү, хеҙмәткәрҙәрҙе һайлап алыу һәм уларҙы уҡытыу тураһында һөйләне. Социаль селтәрҙәргә сығыу мәсьәләһе төбәк журналистарында ҙур ҡыҙыҡһыныу тыуҙырҙы.


text:
Башҡортостанда 1 сентябрҙә 435 меңдән ашыу бала уҡырға барасаҡ
Белем көнөндә Башҡортостанда 435 меңдән ашыу бала уҡырға барасаҡ. Был хаҡта БР Мәғариф министрлығында хәбәр иттеләр. Әммә, ведомствола билдәләүенсә, был һандың үҙгәреүе мөмкин.
Төбәк Мәғариф министрлығы мәғлүмәтенә ярашлы, быйыл беренсе класҡа 43600 уҡыусы бара. Былтыр уларҙың һаны 44 меңдән ашыу ине. 11-се класҡа 1 сентябрҙә — 26330-ҙан ашыу, 10-сыға – 25 меңдән ашыу, туғыҙынсыға 43 меңдән ашыу уҡыусы барасаҡ.
Республикала дөйөм белем биреү учреждениеларына ҡабул итеүҙәр башланған да инде. Тәү сиратта мәктәптәрҙә комплекслы хәүефһеҙлек системаһының барлығы тикшерелә. Надзор органдары тарафынан асыҡланған барлыҡ ҡағиҙә боҙоуҙар бөтөрөлә.


text:
Фото:
Рөстәм Хәмитов Рәсәй төбәктәре башлыҡтарының һайлап ҡуйылыуы яҡлы
Фото:
Башҡортостан Президенты Рөстәм Хәмитов Алексей Кудриндың РФ субъекттарында власть системаһын реформалаштырыу буйынса инициативаһына комментарий бирҙе.
— Минеңсә, Рәсәй Федерацияһы субъекттарында властың парламент тарафынан һайланыуы федераль кимәлдәге ҡануниәткә ҡаршы килә, — тип билдәләне Рөстәм Хәмитов. – Төбәк башлығын һайлап ҡуйырға кәрәк, бының өсөн тейешле ҡануниәт булдырылған.
Башҡортостан Президенты һүҙҙәренсә, республикала үткәрелгән социологик һорау алыу мәғлүмәттәре буйынса, халыҡтың 65-67 проценты бындай һайлау яҡлы.
— Тәжрибә шуны күрһәтә: Рәсәй Федерацияһы субъекттарында халыҡ менән һайланған, ауыр мәсьәләләрҙе хәл итеү өсөн тейешле вәкәләттәргә эйә булған етәксе булырға тейеш, — тине Рөстәм Хәмитов.
Бөгөн ҡайһы бер киң мәғлүмәт сараларында хәбәр ителеүенсә, Рәсәйҙең элекке финанстар министры Алексей Кудрин РФ субъекттарында власть системаһын реформалаштырыу инициативаһы менән сығыш яһаған. Рәсәй төбәктәренә үҙҙәре өсөн властың парламент тарафынан һайланыу формаһын һайлау хоҡуғын бирергә тәҡдим ителә.
Тәҡдим ителгән планға ярашлы, Рәсәй төбәктәре хөкүмәттәре закондар сығарыу органына депутаттар һайлау һөҙөмтәләре буйынса формалашасаҡ.


text:
Журналистар, экологтар һәм Өфө районы вәкилдәре эш сәфәре менән - «Кроношпан» заводында
Республика һәм район киң мәғлүмәт саралары журналистары, дәүләт һәм бойондороҡһоҙ йәмәғәт ойошмалары экологтары, шулай уҡ Өфө районы вәкилдәре бөгөн, 9 августа, Мәскәү өлкәһенең Егорьевск ҡалаһында урынлашҡан «Кроношпан» предприятиеһына юлланды. Делегация составында – 22 кеше.
Ағасты тәрән эшкәртеү буйынса предприятие эшмәкәрлеге менән яҡындан танышыу эш сәфәренең төп маҡсаты булып тора. Иҫегеҙгә төшөрәбеҙ, Башҡортостандың Өфө районында шундай уҡ производство төҙөү планлаштырыла.
Бөгөнгө көндә Егорьевск ҡалаһында урынлашҡан завод Рәсәйҙә «Кроношпан» компанияһының тәүге предприятиеһы булып тора.
— Эш сәфәре программаһында завод буйлап экскурсия һәм предприятие етәкселеге менән осрашыу ҡаралған. Башта был сәфәрҙе матбуғат хеҙмәткәрҙәре өсөн бер көнөлөк тур итеп ойошторорға планлаштырылғайны. Әммә аҙаҡтан турҙа ҡатнашыусылар составын киңәйтергә, унда экологтарҙы һәм Өфөгә яҡын урынлашҡан ауыл вәкилдәрен индерергә ҡарар ителде, — тип хәбәр итте «Башинформ» агентлығына БР Президенты Хакимиәтенең матбуғат хеҙмәте белгесе Павел Самойлин.


text:
Башҡортостанда инвалид балалар тәрбиәләүсе ғаиләләрҙе «Быуын» II республика конкурсына саҡыралар
ӨФӨ, 2015 йыл, 28 октябрь. /«Башинформ» мәғлүмәт агентлығы, Гөлфиә Акулова/.
Башҡортостандың «Әсә йөрәге» әсәләр советы төбәк йәмәғәт ойошмаһы «Быуын» II республика конкурсына ғаризалар ҡабул итә башлауы хаҡында иғлан итте. Сара Мәжит Ғафури исемендәге Башҡорт дәүләт академия драма театры һәм «Тамыр» телеканалы ярҙамында уҙғарыла.
Бәйгелә һаулығы буйынса мөмкинлектәре сикләнгән балалар тәрбиәләүсе ғаиләләр ҡатнаша. Ата-әсәләр үҙҙәрен «Атай ҙа, әсәй ҙә эшләй ала» ижади конкурсында һынап ҡарай алһа, өләсәйҙәр һәм олатайҙар өсөн «Һөйлә!» тигән ярыш ойоштороласаҡ. Шулай уҡ конкурсанттарҙы «Минең быуыным!» күргәҙмә-презентацияһы һәм «Модалы ғаилә» дефилеһы көтә.
Ғаризалар 20 ноябргә тиклем igulshat2010@mail.ru электрон адресына ҡабул ителә. Сара 9 декабрҙә Мәжит Ғафури исемендәге Башҡорт драма театрында уҙғарыла.
«Быуын» конкурсы ғаиләне, ғаилә ҡиммәттәрен нығытыуға, тәрбиә биреүҙең мәҙәни һәм милли традицияларын өйрәнеүгә, сәләмәтлек мөмкинлектәре сикләнгән балалар тәрбиәләүсе ғаиләләр менән тәжрибә алмашыуға йүнәлтелгән


text:
Мәғариф министрлығына уҡыу йорттарын тамамлаусылар тураһында мәғлүмәт порталы булдырырға тәҡдим ителде
Башҡортостандың Мәғариф министрлығына, һынап ҡарау өсөн майҙансыҡ сифатында «Стартҡа хоҡуҡ» йәштәрҙе эшкә урынлаштырыу электрон системаһы» проектын файҙаланып, юғары уҡыу йорттарын тамамлаусылар тураһында Берҙәм мәғлүмәт порталы булдырырға тәҡдим ителде.
Республика Мәғариф министрлығы адресына бындай тәҡдимде Республика өс яҡлы комиссияһы ултырышында Башҡорт дәүләт университетының уҡыу йортон тамамлаусыларҙы эшкә урынлаштырыуға булышлыҡ итеү төбәк үҙәге мөдире Айбулат Хөсәйенов индерҙе.
БР Хөкүмәте вице-премьеры Лилиә Ғүмәрова, үҙ сиратында, урта һәм башланғыс белем биреү учреждениелары базаһында эшкә урынлаштырыуға булышлыҡ итеү буйынса ошондай уҡ ресурс үҙәге ойошторорға тәҡдим итте.
Бынан тыш, Республика өс яҡлы комиссияһы ултырышында республикала йәштәр хеҙмәт баҙары проблемалары буйынса даими (йылына бер тапҡыр) фәнни тикшеренеүҙәр үткәреүҙе ойошторорға тәҡдим ителде.
Башҡортостандың мәғариф министры Әлфис Ғаязов ултырышта хәбәр итеүенсә, һуңғы йылдарҙа республикала мәктәпте тамамлаусылар һаны аҙая барыуы күҙәтелә. Мәҫәлән быйыл төбәктә 11-се синыф уҡыусылары ике меңгә тиерлек кәмене.
Һәм был кире тенденция, министр фекеренсә, йылдан-йыл тәрәнәйә барасаҡ.
Бөгөн юғары әҙерлек кимәлендәге белгестәр республиканан ситкә китеүен иҫәпкә алып, уларҙы кире ҡайтарыу һәм потенциалын үҙебеҙҙең тыуған илдә ҡулланыу буйынса программа эшкәртергә кәрәк.
— Мәҫәлән, уҡыу йортон уңышлы тамамлағандан һуң тәүге тапҡыр эшкә барған йәш белгестәргә бер тапҡыр бирелә торған матди ярҙам күрһәтеү, уларҙың тариф ставкаларына һәм эш хаҡтарына дәртләндергес коэффициенттар өҫтәү йәш белгестәрҙе кире ҡайтарыу өсөн стимуллаштырыу сараһы булып тора алыр ине. Бынан тыш, уҡыу осоронда эш биреүселәр профессиональ белем биреү учреждениелары студенттары һәм уҡыусылары өсөн исемле стипендиялар булдыра ала, — тип иҫәпләй Башҡортостандың хеҙмәт һәм халыҡты социаль яҡлау министры урынбаҫары Николай Солодовников.


text:
Башҡортостан киҙеүҙең икенсе тулҡынына әҙер
Бөгөн республикала миҙгел киҙеүе менән бәйле хәл тотороҡланды. 2010 йылдың 11 ғинуарына ҡарата эпидемия сиге 20 процентҡа төштө. Миҙгел киҙеүенән республика халҡының 30 процентына прививка яһалған – был 1 миллион 159 мең кеше. Муниципаль берәмектәр, предприятие һәм ойошмалар иҫәбенә 359 мең кешегә прививка эшләнгән.
Иҫегеҙгә төшөрәбеҙ, А/Н1N1 вирусынан хәүеф төркөмө – медицина һәм социаль өлкә хеҙмәткәрҙәре, 18 йәштән өлкән студенттар һәм мәктәп уҡыусылары сәсәк һалдырған. Бөгөн был һорау менән поликлиникаларға оҙайлы сиргә дусар һәм иммунитеты түбән граждандар мөрәжәғәт итә ала.
Күҙаллауҙар буйынса, ғинуар аҙағынан башлап, миҙгел грибының икенсе тулҡыны көтөлә. БР Һаулыҡ һаҡлау министрлығынан хәбәр итеүҙәренсә, борсолорға урын юҡ. Республикала вирусҡа ҡаршы препараттар етерлек кимәлдә.


text:
Төбәк райондары имамдары халыҡ араһында дини ликбез үткәрәсәк
Урындарҙа белем кимәлен арттырыу маҡсатында Башҡортостан Республикаһы мосолмандарының Диниә назараты барлыҡ имам-мөхтәсибтәргә (райондарҙа мөфтөй вәкилдәре) даими рәүештә ағартыу эштәрен үткәрергә ҡушты.
Башҡортостан Республикаһы мосолмандарының Диниә назаратынан хәбәр итеүҙәренсә, саралар ислам дине тарихы һәм мәҙәниәте менән танышыуға, выждан азатлығы һәм дини ойошмалар хаҡында ҡануниәтте аңлатыуға, шулай уҡ дини кешеләр араһында кире күренештәрҙе иҫкәртеүгә йүнәлтелгән булырға тейеш. Әлеге программаларҙы тормошҡа ашырыу өсөн имамдарға белгестәрҙе йәлеп итергә тәҡдим ителде. Уҡыуҙарҙы айына кәм тигәндә бер тапҡыр үткәреү зарур.
Башҡортостан Республикаһы мосолмандары Диниә назараты рәйесенең мәғариф мәсьәләләре буйынса урынбаҫары Руслан Сәйәхов һүҙҙәренсә, бындай башланғыс ярҙамында белем биреү сараларын ойоштороу кимәле күтәрелергә тейеш. Имам-мөхтәсибтәр хәҙер квартал һайын Башҡортостан Республикаһы мосолмандарының Диниә назаратына үткәрелгән саралар тураһында отчет ебәреп торорға тейеш, унда сараның тематикаһы, үткәрелгән көнө, урыны, ҡатнашыусылар составы тураһында мәғлүмәт булырға тейеш.


text:
Рөстәм Хәмитов Башҡортостандың рәсми делегацияһы етәкселегендә Ҡырым Республикаһында булдыФото: Андрей Старостин
Рөстәм Хәмитов Башҡортостандың рәсми делегацияһы етәкселегендә Ҡырым Республикаһында булды
Рөстәм Хәмитов Башҡортостандың рәсми делегацияһы етәкселегендә Ҡырым Республикаһында булдыФото: Андрей Старостин
23 апрелдә Башҡортостан Президенты Рөстәм Хәмитов рәсми делегация етәкселегендә Ҡырым Республикаһында булды, тип хәбәр иттеләр төбәк башлығының матбуғат хеҙмәтенән. Сәфәр барышында республика башлығы Симферополдә Ҡырым Республикаһы башлығы вазифаһын ваҡытлыса башҡарыусы, Министрҙар Советы Рәйесе Сергей Аксёнов, республиканың Министрҙар Советы ағзалары менән осрашты һәм Белогорск районында булды, унда ул территорияның социаль-иҡтисади торошо менән танышты.
Белогорскта республика етәксеһе үҙәк район дауаханаһында булды. Сәләмәтләндереү учреждениеһының биналар комплексы капиталь ремонтты, һыу үткәргес, канализация һәм йылылыҡ селтәрҙәрен алмаштырыуҙы талап итә. Булған барлыҡ медицина аппаратуралары иҫкергән. Юғары технологик медицина ярҙамы күрһәтеү өсөн Белогорсктан пациенттарҙы Симферополгә юллайҙар.
Табиптарҙың уртаса эш хаҡы алты мең тәшкил итә, кесе медицина персоналдарының – 4200 һум. Кадрҙар менән комплектлаштырыу – 96 процент. Баш табип Любовь Рудых әйтеүе буйынса, 2003 йылдан алып дауахана ихтыяждарҙан 30 процентҡа финанслана, аҡса эш хаҡын биреүгә һәм коммуналь хеҙмәттәрҙе түләүгә генә етә.
Һуңынан Рөстәм Хәмитов Кирилл Щёлкин исемендәге гимназия-интернатҡа барҙы. Бина капиталь ремонтҡа мохтаж. Белем биреү учреждениеһында 817 бала белем ала.
Артабан БР Президенты Белогорск тарих-крайҙы өйрәнеү музейында булды. Учреждениела тере тәбиғәт, этнография, заманса сәнғәт һәм Бөйөк Ватан һуғышы тарихы бүлектәре бар. Һаҡлағыстың фонды өс мең самаһы берәмек тәшкил итә. Шунан һуң Башҡортостан Президенты район мәҙәниәт йортона барҙы, ул шулай уҡ капиталь ремонтлауҙы талап итә, музыка мәктәбен, яңы мәсет төҙөлә башлаған майҙансыҡты ҡараны.
Сәфәр барышында Рөстәм Хәмитов Белогорск районы халҡы менән осрашты һәм уларҙың һорауҙарына яуап бирҙе. Шулай уҡ осрашыуҙа Башҡортостан Хөкүмәте һәм Белогорск районы дәүләт хакимиәте араһында хеҙмәттәшлек тураһында Протоколға ҡул ҡуйылды. Документты БР Хөкүмәте Премьер-министрының беренсе урынбаҫары Рәүеф Ноғоманов һәм район хакимиәте башлығы Константин Луговик беркеттеләр. Протоколда Белогорск районының социаль инфраструктураһын нығытыу буйынса бурыстар яҙылған.
Торлаҡ-коммуналь хужалыҡ өлкәһендә төп маҡсат булып район инфраструктураһын йылытыу миҙгеленә әҙерләү билдәләнгән. Бынан тыш, Башҡортостан Белогорск районы халҡын авария хәлендәге йорттарҙан күсереү һәм туҙған йорттарҙы һүтеү мәсьәләләрендә булышлыҡ итәсәк.
Шефлыҡ ярҙамын күрһәтеү буйынса эште көйләү өсөн Башҡортостан Хөкүмәтендә оператив штаб ойошторолдо, уны Дәүләт заказдарын урынлаштырыу буйынса дәүләт комитеты рәйесе Сергей Новиков етәкләне.


text:
Калининградта уҙғарылған «Тыныслыҡ биләмәһе» халыҡ-ара фестивалендә башҡорт шәлдәре күрһәтелдеФото: Республика халыҡ ижады үҙәгенең матбуғат хеҙмәте
Калининградта уҙғарылған «Тыныслыҡ биләмәһе» халыҡ-ара фестивалендә башҡорт шәлдәре күрһәтелде
Калининградта уҙғарылған «Тыныслыҡ биләмәһе» халыҡ-ара фестивалендә башҡорт шәлдәре күрһәтелдеФото: Республика халыҡ ижады үҙәгенең матбуғат хеҙмәте
ӨФӨ, 2015 йыл, 25 август. /«Башинформ» мәғлүмәт агентлығы, Ләйлә Аралбаева/.
Калининградта уҙғарылған «Тыныслыҡ биләмәһе» IV халыҡ-ара фестивалендә башҡорт шәлдәре күрһәтелде. Фестиваль сиктәрендә «Оҫталар ҡалаһы» халыҡ ижады йәрминкәһе ойошторолдо. Унда Белоруссия, Литва, Польша, Украина, Франция илдәренән һәм Рәсәйҙең 13 төбәгенән оҫталар ҡатнашты.
Республика халыҡ ижады үҙәгенән хәбәр итеүҙәренсә, селтәрләп бәйләнгән шәлдәр коллекцияһын килтергән Алһыу Әпсәләмова республика намыҫын лайыҡлы яҡланы. Шәл бәйләү оҫтаһы, эшҡыуар Башҡортостан райондарында йәшәүсе шәлселәр менән хеҙмәттәшлек итә. Әпсәләмовтар ғаиләһенең фермер хужалығы бар, улар йөн һәм кәзә мамығын эшкәртеү менән шөғөлләнә.
«Байрам юғары кимәлдә ойошторолған, — тип тәьҫораттары менән бүлешә Алһыу Ғәббәс ҡыҙы. — Был фестивалгә ғаилә менән барырға һәм балаларҙы илебеҙҙең, башҡа дәүләттәрҙең мәҙәниәте менән таныштырыу зарур. Тап халыҡ ижады тыныс һәм татыу йәшәргә теләгән кешеләрҙе үҙенә берләштерә».
Фестивалде Рәсәйҙең Мәҙәниәт министрлығы һәм Калининград өлкәһе Хөкүмәте булышлығында Калининград өлкәһенең Мәҙәниәт министрлығы ойошторған. Һәр көн айырым темаға арналды: «Рус йәрминкәһе», «Көнсығыш баҙары», «Славян баҙары», «Донъя йәрминкәһе». Ресторан ихаталарында фестиваль ҡунаҡтары төрлө илдәрҙең милли аш-һыуы менән танышты.


text:
Рәшит Хәйруллин: Президент Мөрәжәғәтнамәһе – эш итеүгә ҡулланма ул
«Башҡортостан Президенты Мөрәжәғәтнамәһе – юғары вазифалы кеше менән ҡушылған эш ул. Шуға ла республиканың ҡала һәм район етәкселәре өсөн ул эш итеүгә ҡулланма булып тора», — тип билдәләне «Башинформ» агентлығына үҙенең комментарийында Туймазы районы хакимиәте башлығы Рәшит Хәйруллин.
Уның фекеренсә, Президент менән билдәләнгән стратегик мәсьәләләр – модернизация һәм әүҙем инновацион сәйәсәт Мөрәжәғәтнамәлә бик актуаль яңғырай. Етештерелгән продукция номенклатураһын яңыртыу менән шөғөлләнгән предприятиелар финанс көрсөгө йоғонтоһонан артыҡ зарар күрмәгән. «Ошо мәсьәләләрҙе хәл иткәндә генә иҡтисадҡа алға барырға, бар социаль йөкләмәләрҙе үтәргә мөмкин», — тине Рәшит Хәйруллин.


text:
«Салауат Юлаев» хоккей клубы» автономлы коммерцияға ҡарамаған идараһының яңы составы билдәләнде Фото: «Салауат Юлаев» хоккей клубы сайты
«Салауат Юлаев» хоккей клубы» автономлы коммерцияға ҡарамаған идараһының яңы составы билдәләнде
«Салауат Юлаев» хоккей клубы» автономлы коммерцияға ҡарамаған идараһының яңы составы билдәләнде Фото: «Салауат Юлаев» хоккей клубы сайты
ӨФӨ, 2015 йыл, 20 февраль. /«Башинформ» мәғлүмәт агентлығы/.
20 февралдә «Салауат Юлаев» хоккей клубы» автономлы коммерцияға ҡарамаған идараһы ултырышында клубтың Уставына ярашлы идараның яңы составы билдәләнде. Уға биш кеше инде. Илшат Ғимаҙрисламов, Рөстәм Ишәлин, Евгений Лохов, Йосоп Мирсәйетов уның составынан сығарылды. Хоккей клубы идараһының яңы составына Сергей Молчанов, Сергей Михалев, Михаил Ставский, Дмитрий Ганабин индерелде. Шуның менән бергә Юрий Пустовгаров клуб идараһында үҙ урынын һаҡлап ҡалды. «Салауат Юлаев» хоккей клубы» автономлы коммерцияға ҡарамаған идараһы президентын клуб идараһының яңы составы тәүге ултырышта һайлаясаҡ.
18 февралдә Башҡортостан Башлығы Рөстәм Хәмитов клуб идараһын үҙгәртеп ҡороу кәрәклеге хаҡында белдерҙе.
– Хоккей клубын хоккейҙы аңлаған кешеләр етәкләргә тейеш тип уйлайым. Өфөлә белгестәр күп. Беҙ хоккей республикаһы. Бынан тыш, идара составында көйәрмәндәрҙең вәкилдәре лә булырға тейеш. Бөгөн улар – йәмғиәттең әүҙем ағзалары, – тине төбәк етәксеһе.
Шул уҡ көндө Континенталь хоккей лигаһы етәкселегенә Башҡортостан Республикаһы Хөкүмәтенең «Салауат Юлаев» клубын финанслау тураһында гарантияһы ебәрелде. Уны ҡабул итеү хаҡында яуап килгән. Документҡа ярашлы, күсеү осоронда клубты хөкүмәттең Социаль маҡсатлы программалар фонды финанслаясаҡ. Клубтың ғәмәлдәге килешеүҙәр буйынса бөтә бурыстары тулы күләмдә башҡарыласаҡ.


text:
Башҡортостанда инвалид баланы уллыҡҡа алған өсөн түләүҙәр 500 мең һумға тиклем арттырыласаҡ
Башҡортостанда инвалид баланы уллыҡҡа алған граждандар өсөн бер тапҡыр түләнә торған пособие күләмен 500 мең һумға тиклем арттырыуҙы күҙ уңында тотҡан проект закон статусын алды. «Башҡортостан Республикаһында баланы (балаларҙы) уллыҡҡа (ҡыҙ итеп) алған граждандарға бер тапҡыр түләнә торған аҡсалата пособие тураһында»ғы БР законының 2-се һәм 4-се статьяларына үҙгәрештәр индереү хаҡында»ғы республика закон проекты БР Дәүләт Йыйылышының пленар ултырышында икенсе һәм өсөнсө уҡыуҙарҙа тикшерелде.
Ғәмәлдәге республика ҡануниәтенә ярашлы, 2011 йылдың 1 ғинуарынан баланы уллыҡҡа алған граждандар өсөн әсәлек капиталы күләмендә (бөгөнгө көндә ул 408960 һум тәшкил итә) бер тапҡыр түләнә торған аҡсалата пособие ҡаралған.
Бөгөнгө көндә Башҡортостандың балалар йорттарында 145 инвалид бала тәрбиәләнә. Һуңғы бер нисә йыл эсендә уллыҡҡа алынған инвалид балалар һаны унға ла етмәй. Закон проекты һаулыҡ мөмкинлектәре сикләнгән баланы уллыҡҡа алған граждандарға бер тапҡыр түләнә торған пособие күләмен 100 мең һумға арттырыуҙы күҙ уңында тота.
Иҫегеҙгә төшөрәбеҙ, бындай башланғыс менән 8 март байрамы алдынан күп балалы әсәләрҙе «Әсәлек даны» миҙалдары менән наградлау тантанаһында Башҡортостан Президенты Рөстәм Хәмитов сығыш яһаны.


text:
Хәйбулла районында яңы балалар баҡсаһы асылды
Яңы йыл алдынан Хәйбулла районының Садовый ауылында балалар баҡсаһы үҙ ишектәрен асты. Мәктәпкәсә белем биреү учреждениеһы мәктәп бинаһының реконструкцияланған өлөшөндә урынлашҡан һәм 60 урынға иҫәпләнгән. Балалар баҡсаһы мәктәпкәсә белем биреү учреждениеларына ҡуйылған бөтә талаптарға ла яуап бирә.
Балалар баҡсаһын асыу тантанаһында муниципаль район хакимиәте башлығы Рөстәм Хәйруллин ҡатнашты. Уның билдәләүенсә, был учреждение — райондағы иң яҡшы балалар баҡсаларының береһе, бында сабыйҙарҙы гармониялы үҫтереү өсөн бөтә шарттар ҙа булдырылған.
— Балаларыбыҙҙың бәхетле киләсәген тәьмин итеү, уларҙың үҫеше өсөн тейешле шарттар булдырыу өсөн мөмкин булғандың барыһын да эшләйәсәкбеҙ, — тип һыҙыҡ өҫтөнә алды район башлығы. Ул йәнә, киләһе йылда район үҙәге Аҡъярҙа 240 урынлыҡ балалар баҡсаһы төҙөлә башлаясаҡ, тип хәбәр итте.


text:
«Бөтә донъя фольклориадаһы-2020» алдынан республикала төрлө илдәрҙең сәсәндәре көс һынашасаҡ
ӨФӨ, 2016 йыл, 6 апрель. /«Башинформ» мәғлүмәт агентлығы, Ләйлә Аралбаева/.
Башҡортостанға бөтә донъянан сәсәндәр йыйыла. 26 октябрҙә Бөтә Рәсәй сәсәндәр фестивале ойошторола. Сара башҡорт эпостарын һәм уларҙы башҡарыусыларҙы популярлаштырыуға йүнәлтелгән һәм донъя халыҡтары араһында үткәрелә.
Фестиваль сиктәрендә Рәсәйҙән, яҡын һәм алыҫ сит илдәрҙән килгән сәсәндәр, аҡындар, олонхосуттар араһында Бөтә Рәсәй конкурсы уҙа. «Урал батыр саҡырыуы буйынса» темаһына түңәрәк өҫтәл, Башҡортостан рәссамдары һүрәттәре күргәҙмәһе, «Урал» галереяһының «Урал батыр» эпосы персонаждарының кейеҙ костюмдар коллекцияһын күрһәтеү, сәсәнлек сәнғәте буйынса оҫталыҡ дәрестәре ойошторола.
«Фестиваль халыҡ ижадын, башҡорт эпостарын Рәсәй халыҡтарының матди булмаған мәҙәни мираҫ өлгөһө булараҡ пропагандалау маҡсатында тәүге тапҡыр уҙғарыла», — тип аңлатма бирҙеләр Республика халыҡ ижады үҙәгенең матбуғат хеҙмәтендә.
Бөтә Рәсәй сәсәндәр фестивале «Бөтә донъя фольклориадаһын-2020» үткәреүгә әҙерлек булып тора. Проект Башҡортостан Башлығының 900 мең һумлыҡ грантына лайыҡ булған.


text:
Яңы йыл
Яңы йыл — иҫке йылдың һүңғы көнөнән яңы йылдың беренсе көнөнә күсеү ваҡытын билдәләгән байрам. Рим императоры Юлий Цезарь б.э.т. 46 йылда Яңы йылды 1 ғинуарҙан башлауҙы раҫлай.
Йөкмәткеһе
- 1 Төрлө халыҡтарҙа Яңы йылды ҡаршылау
- 1.1 Йәһүд Яңы йылы
- 1.2 Ҡытайҙа Яңы йыл
- 1.3 Рәсәйҙә Яңы йыл
- 1.4 Англияла Яңы йыл
- 1.5 Шотландия Яңы йылы
- 1.6 Ирландия Раштыуаһы
- 1.7 Изге Сильвестр көнө
- 1.8 Француз Яңы йылы
- 1.9 Швед Яңы йылы
- 1.10 Фин Раштыуаһы
- 1.11 Мексика Яңы йылы
- 1.12 Куба Яңы йылы
- 1.13 Колумбияла Яңы йыл
- 1.14 Непал Яңы йылы
- 1.15 Мосолман илдәрендә Яңы йыл
Төрлө халыҡтарҙа Яңы йылды ҡаршылау[үҙгәртергә | вики-тексты үҙгәртергә]
Йәһүд Яңы йылы[үҙгәртергә | вики-тексты үҙгәртергә]
Йәһүд байрамы Рош һа-Шана (йәһ. ראש השנה) — Песахтан һуң 163 көн үткәс (5 сентябрҙән 5 октябрға тиклем) йыл башын билдәләй. Был көндө уйланыуҙар һәм тәүбә ҡылыу ун көнлөгө башлана. Ҡиәмәт көнөнә тиклем ун көнлөктө «тшува көндәре» (Аллаға әйләнеп ҡайтыу көндәре) тип атайҙар. Байрамдан һуң кешеләр бер-береһен «Тормош китабында һеҙҙең өсөн яҡшы йыл булыр, тип яҙылһын!» тип сәләмләй. Байрам итеүселәр аҡ кейемгә кейенә. Байрам ашында хала (йәһүд икмәге) йәки алманы балға манып ашайҙар.
Ҡытайҙа Яңы йыл[үҙгәртергә | вики-тексты үҙгәртергә]
Ҡытай Яңы йылы ҡышҡы тулы ай циклын үтеп, ҡышҡы ҡояш торошо менән бәйле. Григориан календарында был 21 ғинуарҙан 21 февралгә тура килә. Ләкин был көн байрам ителмәй, Яңы йыл бөтә донъялағы кеүек 1 ғинуарҙа байрам ителә. Һәр йыл 12 хайуан исеме менән атала. Яңы йылды шыршы менән ҡаршылаусы европалыларҙан айырмалы, ҡытайҙар мандаринға һәм әфлисунға өҫтөнлөк бирә.
Рәсәйҙә Яңы йыл[үҙгәртергә | вики-тексты үҙгәртергә]
Англияла Яңы йыл[үҙгәртергә | вики-тексты үҙгәртергә]
Балалар йоҡлар алдынан өҫтәлгә Санта Клаус килтерәсәк бүләктәр өсөн —тәрилкә, ә аяҡ кейемдәренә уның ишәге өсөн бесән һалалар. Яңы йыл төнөндә урамда һатыусылар уйынсыҡтар, һыбыҙғылар, битлектәр, шарҙар һата. Яңы йыл хаҡында инглиздәргә өҫтөнә юрған ябылған ҡыңғырау хәбәр итә. Ул ярты төн етәрәк, юрған аҫтынан, көсһөҙ генә зыңлай башлай. Сәғәт ун икелә ҡыңғырауҙарҙы «сисендерәләр» һәм улар тантаналы зыңлай башлай. Ошо минуттарҙа киләһе йылда бергә булыу өсөн ғашиҡтарға сихри көскә эйә омела ботағы аҫтында үбешергә кәңәш итәләр.
Шотландия Яңы йылы[үҙгәртергә | вики-тексты үҙгәртергә]
Яңы йылды факелдар һәм тантаналы марш менән ҡаршылайҙар: дегет тултырылған мискәләргә ут яғып, урам буйлап тәгәрәтәләр. Шулай итеп, Шотландияла иҫке йылды «яндыралар» һәм яңыһына юл яҡтырталар. Яңы йыл иртәһе Яңы йыл төнөнә ҡарағанда ла мөһимерәк тип иҫәпләнә: ошо көндә йортҡа кем тәү башлап инә, хужаларҙың именлеге шуға бәйле. Бүләк тотҡан ҡара сәсле ир-егет бәхет алып килә, тип иҫәпләйҙәр.
Ирландия Раштыуаһы[үҙгәртергә | вики-тексты үҙгәртергә]
Был дини байрам. Тоҡандырылған шәмдәрҙе Раштыуа алдынан кис көнө тәҙрә тупһаһына ҡуялар. Ирланд ҡатын-ҡыҙҙары һәр ғаилә ағзаһы өсөн махсус һый «seed cake» бешерә. Улар шулай уҡ өс пудинг — береһе Раштыуаға, икенсеһе Яңы йылға һәм өсөнсөһө Крещение байрамына тип әҙерләй.
Изге Сильвестр көнө[үҙгәртергә | вики-тексты үҙгәртергә]
Польшала 31 декабрь шулай тип атала. Изге Сильвестр — Рим епискобы, ул 335 йылдың 31 декабрендә вафат була. Польшала Яңы йылға изге Сильвестр исеме юҡҡа ғына бирелмәгән. Оҙаҡ ваҡыт, алты быуаттан ашыу, Яңы йыл менән изге Сильвестр көнө йәнәш, ләкин һәр ҡайһыһы үҙ аллы байрам булараҡ йәшәй.
Француз Яңы йылы[үҙгәртергә | вики-тексты үҙгәртергә]
Пэр Ноэль (Француз Ҡыш бабайы) — Яңы йыл төнөндә килә һәм бүләктәрҙе балаларҙың аяҡ кейемендә ҡалдыра. Яңы йыл бәлешендәге ноҡот кемгә эләгә, шул «ноҡот борсағы батшаһы» титулын ала һәм байрам төнөндә барыһы ла уның бойороғона буйһона.
Швед Яңы йылы[үҙгәртергә | вики-тексты үҙгәртергә]
Швецияла Яңы йыл алдынан балалар донъя королеваһы Люцияны һайлай. Уны аҡтан кейендерәләр, башына янып торған шәмдәр ҡуйылған таж кейҙерәләр. Люция балаларға бүләктәр һәм йорт хайуандарына һый-ниғмәт: бесәйгә — һөт өҫтө, эткә — татлы һөйәк, ишәккә кишер килтерә. Байрам төнөндә йорттарҙа ут һүнмәй.
Фин Раштыуаһы[үҙгәртергә | вики-тексты үҙгәртергә]
Раштыуа — Финляндияла ҡыштың төп байрамы булып иҫәпләнә. Уны 25 декабрҙә билдәләйҙәр. Санта Клаус Лапландиянан оҙон юл үтеп, Раштыуа төнөндә, бала-сағаға ҙур кәрзин менән бүләктәр өләшә. Яңы йыл төнөндә финдар үҙҙәренең киләсәген белергә ынтыла һәм, балауыҙҙы иретеп, уға һалҡын һыу ҡойоп күрәҙәлек итә. Лапландия — Санта-Клаустың тыуған иле.
Мексика Яңы йылы[үҙгәртергә | вики-тексты үҙгәртергә]
Яңы йылды байрам фейерверктары, ракетницанан атып, яңы йыл бубендары менән ҡаршылайҙар. Ә балаларға төн уртаһында шәрбәт перәник ҡурсаҡтар тараталар.
Куба Яңы йылы[үҙгәртергә | вики-тексты үҙгәртергә]
Яңы йыл алдынан бөтә һауыт-һабаны һыу менән тултыралар һәм, сәғәт 12 тулғас, һыуҙы тәҙрәнән һибәләр. Был иҫке йыл китә, уға һыу кеүек яҡты юл теләйбеҙ тигәнде аңлата. Ә сәғәт 12 тапҡыр һуҡҡансы 12 виноград ашарға кәрәк. Шул саҡта йыл буйына изгелек, татыулыҡ, уңыш юлдаш буласаҡ.
Колумбияла Яңы йыл[үҙгәртергә | вики-тексты үҙгәртергә]
Яңы йыл карнавалының төп геройы — Иҫке йыл. Ул халыҡ араһында оҙон ағас аяҡта йөрөй һәм балаларға көлкөлө хәбәрҙәр һөйләй. Колумбияның Ҡыш бабайы — Папа Паскуале. Ул Яңы йылда фейерверк ата.
Непал Яңы йылы[үҙгәртергә | вики-тексты үҙгәртергә]
Непалда Яңы йылды ҡояш ҡалҡҡас ҡаршылай башлайҙар. Төндә, Ай тулғанда, непалдар, ғәйәт ҙур усаҡ яғып, кәрәкмәгән әйберҙәрен утҡа яға. Иртәгәһенә Буяуҙар байрамы башлана. Шул саҡта бөтә ил ҙур йәйғорға әүерелә. Кешеләр биттәренә, ҡулдарына, түштәренә ғәҙәти булмаған һүрәттәр төшөрә, һуңынан урамда бейеп-йырлап йөрөйҙәр.


text:
Рөстәм Хәмитов Башҡортостандың дәүләт наградаларын тапшырҙыФото: Андрей Старостин
Рөстәм Хәмитов Башҡортостандың дәүләт наградаларын тапшырҙы
Рөстәм Хәмитов Башҡортостандың дәүләт наградаларын тапшырҙыФото: Андрей Старостин
ӨФӨ, 2015 йыл, 22 июль. /«Башинформ» мәғлүмәт агентлығы, Илья Спиридонов/.
22 июлдә Өфөлә Башҡортостан Башлығы Рөстәм Хәмитов Башҡортостандың дәүләт наградаларын тапшырҙы. Сәнәғәт, транспорт, торлаҡ-коммуналь хужалыҡ, дәүләт хеҙмәте, муниципаль идаралыҡ, һаулыҡ һаҡлау, мәҙәниәт һәм сәнғәт, киң мәғлүмәт саралары һәм полиграфия, мәғариф һәм фән өлкәләрендә эшләгән 44 хеҙмәткәрҙең һөнәри ҡаҙаныштары ордендар, почет грамоталары һәм маҡтаулы исемдәр менән билдәләнде.
— Ошо наградалар һеҙҙең әүҙем эшләгән, коллективты туплай белгән кешеләр булыуығыҙ хаҡында һөйләй, — тине Рөстәм Хәмитов. — Әлбиттә, яҡшы уңыштарығыҙға ҡарамаҫтан, башҡараһы эштәребеҙ байтаҡ. Республикабыҙ әүҙем үҫешергә тейешле йүнәлештәр бик күп. Ауыл хужалығында, сәнәғәт етештереүендә, ғилми тикшеренеүҙәрҙә һәм башҡа өлкәләрҙә иң яҡшы хеҙмәт емештәрен күрһәтергә бурыслыбыҙ. Һис шикһеҙ, был беҙҙең көсөбөҙҙән килә.
Бүләкләнеүселәр араһында 2015 йылда XVIII ҡышҡы Сурдлимпия уйындарында алтын миҙал яулаған хоккей буйынса илдең йыйылма командаһы вәкилдәре бар.
— Беҙҙең команда үҙҙәрен яҡшы күрһәтте. Хоккейсыларыбыҙ һәйбәт уйнаны һәм Америка, Канада командаларын еңеп, лайыҡлы рәүештә чемпион исемен яуланы. Бының өсөн спортсыларға йәнә рәхмәт һүҙҙәрен әйтергә мөмкин, — тип һыҙыҡ өҫтөнә алды республика Башлығы.
Башҡортостандың мәҙәниәт һәм сәнғәт вәкилдәре лә наградалар менән билдәләнде.
— Мәҙәниәт йәмғиәттә изгелек, шәфҡәтлелек, әхлаҡлылыҡ мөхитен булдыра. Бөгөн был беҙҙең өсөн бик мөһим, сөнки киң мәғлүмәт сараларында тормошобоҙҙоң кире яҡтарын күрһәтеү өҫтөнлөк итә, — тине республика етәксеһе. — Ошо залда ултырған мәҙәниәт хеҙмәткәрҙәре — юғары әхлаҡлы кешеләр.
Сығыштың тулы стенограммаһы һәм бүләкләнеүселәрҙең исемлеге республика Башлығының рәсми сайтында баҫылған.


text:
Татарстанда Өфө технологиялары буйынса заводтар төҙөйәсәктәр
Татарстанда үтә йәбешкәк нефтте эшкәртеү өсөн сеймалдың был төрө табылған урындарҙа ҙур булмаған заводтар төҙөргә планлаштырыла. "Татар-Информ" хәбәр итеүенсә, Өфө Нефтехимэшкәртеү институты тәҡдим иткән технология буйынса үтә йәбешкәк нефтте промысла эшкәртеүе буйынса завод проектын төҙөргә ҡарар ителде.
Институт проект документацияһын әҙерләү фазаһына тотондо ла инде. Заводтың етештереү ҡеүәте йылына сеймал буйынса 300 мең тонна тәшкил итәсәк. Киләсәктә, әгәр проект үҙ һөҙөмтәлелеген раҫлаһа, туранан-тура нефть табылған урындарҙа ошондай заводтар төҙөргә планлаштырыла.


text:
Фото:
Картуфҡа хаҡ төшә башланы
Фото:
«Рәсми булмаған» ауыл хужалығы йәрминкәләре башланғас, Өфө халҡының картуфты арзаныраҡ хаҡҡа алыу мөмкинлеге тыуҙы. Был турала бөгөн оператив кәңәшмәлә ҡала хакимиәте башлығы Павел Качкаев хәбәр итте.
Уның әйтеүенсә, үткән ял көндәрендә бындай йәрминкәләрҙә картуфтың килограмы 18 – 20 һумға тәҡдим ителгән, ә айырым осраҡтарҙа хаҡтар 16 – 17 һумға төшкән. Өфөгә картуфты ҙур күләмдә ҡоролоҡтан артыҡ зыян күрмәгән Ҡурған өлкәһенән һәм илебеҙҙең башҡа төбәктәренән, шулай уҡ Беларустан алып киләләр. Ял көндәрендә Өфөнөң йәрминкә майҙандарында йәшелсәләр менән сауҙа итеү дөйөм алғанда 400 машинанан алып барылған. 1500 тонна картуф, ҙур күләмдә һуған, кәбеҫтә, ит һатылған.
Картуфҡа хаҡтың бер аҙ кәмеүенә ҡарамаҫтан, ул барыбер юғары булып ҡала. Сағыштырыу өсөн, уҙған йылдың ошо уҡ осоронда картуфтың килограмы 10-12 һум тора ине. Хәйер, 25 сентябрҙә рәсми ауыл хужалығы йәрминкәләре асылғас, урындағы властар һәм ҡала халҡы “икенсе икмәк”кә хаҡтар кәмер, тип өмөтләнә.


text:
Өфөлә Инвестицион мөхитте яҡшыртыу буйынса йәмәғәт советы ултырышы үттеФото: Олег Яровиков
Өфөлә Инвестицион мөхитте яҡшыртыу буйынса йәмәғәт советы ултырышы үтте
Өфөлә Инвестицион мөхитте яҡшыртыу буйынса йәмәғәт советы ултырышы үттеФото: Олег Яровиков
26 февралдә республика Хөкүмәтендә Башҡортостан Президенты ҡарамағындағы Инвестицион мөхитте яҡшыртыу буйынса йәмәғәт советы ултырышы үтте.
Республика Президенты Рөстәм Хәмитов һүҙҙәренсә, 2012 йылда төп капиталға инвестициялар күләме 233 миллиард һумға еткән, 2011 йылдағы күрһәткестәр менән сағыштырғанда, был 8 процентҡа күберәк. Дөйөм Рәсәй динамикаһы – плюс 6,6 процент. Башҡортостанға йәлеп ителгән сит ил инвестициялары күләме йыл эсендә ике тапҡырға – яҡынса 600 миллион долларға тиклем артҡан.
— Бөгөн 400 миллиард һум суммаға 100-ҙән ашыу инвестиция проекты тормошҡа ашырыла. Уларҙың алтауһы тамамланған да инде, эш урындары менән меңдән ашыу кеше тәьмин ителгән, — тине республика башлығы.
Башҡортостанда тулыйым төбәк продукты үткән йыл йомғаҡтары буйынса тәүгә бер триллион һумлыҡ сикте уҙҙы. Бындай һөҙөмтәләргә шәхси сектор иҫәбенә генә түгел, ә күпселек йәһәттән инвесторҙар менән һөҙөмтәле эшләү системаһы ярҙамында өлгәшелде, тип һыҙыҡ өҫтөнә алды Президент. Төбәктең конкурентлыҡҡа һәләте, шулай уҡ бизнес менән шөғөлләнеү өсөн уңайлы шарттар булдырыу, асыҡ иҡтисади сәйәсәт алып барыу йәһәтенән беҙ Рәсәй Федерацияһында лидерҙарҙың береһе булып торабыҙ.
Шул уҡ ваҡытта Рәсәй ҙур рейтингтарҙа алдынғы урындарҙан алыҫ тора. БР Президенты советнигы Андрей Назаров һүҙҙәренсә, конкурентлыҡҡа һәләт буйынса ҙур рейтингта Рәсәй ни бары 67-се баҫҡысты биләй. Беренсе урында Швейцария килһә, Сингапур икенсе баҫҡысты биләй.
Әммә төп маҡсат рейтинг түгел, ә иҡтисади үҫеш, тип иҫәпләй Андрей Назаров. Уның һүҙҙәренсә, был йәһәттән инвестициялар бик мөһим тышҡы ресурс булып тора. Бындай ресурстарҙы йәлеп итеүгә ҡамасаулаған күренештәр тотош иҡтисадҡа зыян килтерә.
БР Президенты советнигы республикала эске рейтингтар системаһын ҡулланырға тәҡдим итте. Миҫалға ул Doing Business рейтингын килтерҙе. Уны әҙерләгәндә шәхси предприятиены теркәү, төҙөлөш эштәрен башҡарыуға рөхсәт ҡағыҙҙары алыу кеүек процедураларҙы үткәреү тиҙлеге иҫәпкә алына. Бындай рейтингтар дәүләттәр һәм шулай уҡ төбәктәр өсөн әҙерләнә.
Инвестициялар йәлеп итеү мәсьәләһе хаҡында бәләкәй һәм урта бизнесты үҫтереү позицияларынан сығып БР Сауҙа-сәнәғәт палатаһы президенты Юрий Пустовгаров та үҙ фекерен белдерҙе. Республиканың Сауҙа-сәнәғәт палатаһы төбәктәге 6000 эшҡыуарҙан һорау алған. Асыҡланыуынса, яңы бизнес ойоштороу мөмкинлеге Башҡортостанда бәләкәй бизнес өсөн төп проблема булып тора. Шулай уҡ һалымдар йәһәтенән көсөргәнешлектең ҙур булыуы, ҡыҫҡа ваҡытҡа финанс ресурстар йәлеп итеү мөмкинлегенең сикләнгән булыуы, квалификациялы кадрҙар дефициты һәм коррупция кимәленең юғары булыуы эшҡыуарҙар өсөн проблема булып тора.
Ултырышта билдәләнеүенсә, Йәмәғәт советы йөҙөндә республика властарының тырышлыҡтары тап ошо мәсьәләләрҙе хәл итеүгә йүнәлтелгән булырға тейеш.


text:
Өфөлә ҡала электричкаһы сафҡа инде
ӨФӨ, 2015 йыл, 15 сентябрь. /«Башинформ» мәғлүмәт агентлығы, Розалиә Вәлиева/.
15 сентябрҙән Өфөлә «Толпар» ҡала электричкаһы сафҡа инде. «Башҡортостан ҡала яны пассажир компанияһы» асыҡ акционерҙар йәмғиәте ғәмәлгә ашырған проект ҡала сигендә электр поездарының хәрәкәтен күҙ уңында тота.
Дим — Өфө — Шакша тимер юлы участкаһында ете электр поезы йөрөйәсәк, улар 42 минутта пассажирҙарҙы ҡаланың бер өлөшөнән икенсеһенә алып барасаҡ. Дим станцияһынан Шакшаға тиклем юл хаҡы 18 һум тәшкил итәсәк.
«Электр поездары «Дим», «Уң Ағиҙел», «Өфө» тимер юл вокзалы», «1629-сы саҡрым», «Парк», «Черниковка», «Спорт» һәм «Шакша» станцияларында туҡтаясаҡ. Электр поезы бер рейста мең ярымға тиклем кешене хеҙмәтләндерә ала. Бөгөн беҙ Куйбышев тимер юлының Башҡортостандың Транспорт һәм юл хужалығы буйынса дәүләт комитеты, Өфө хакимиәте менән хеҙмәттәшлеге һөҙөмтәһе булған ошо транспорт проектының тәүге этабы хаҡында һүҙ алып барабыҙ», — тип билдәләне Башҡортостан ҡала яны пассажир компанияһының генераль директоры Игорь Поляев.
Эксперттар иҫәпләүенсә, электр поезында Шакша станцияһынан «Өфө» тимер юл вокзалына барып етеү өсөн ярты сәғәт самаһы, тиҙ йөрөшлө автобуста сәғәт ярым ваҡыт кәрәк. «Федераль» ташламаға эйә булған пассажирҙар электр поездарында бушлай, ә төбәк ташламалары менән файҙаланыусылар, уҡыусылар һәм студенттар ярты хаҡҡа йөрөй.
«Толпар» электр поезы хәрәкәтенең теҙмәһе Башҡортостан ҡала яны пассажир компанияһы сайтында баҫылған.


text:
Яңы Башҡортостандың йәштәр сәйәсәте һәм спорт министры урынбаҫары тәғәйенләнде
Рөстәм Хәмитов Алексей Новиковты Башҡортостандың йәштәр сәйәсәте һәм спорт министры урынбаҫары итеп тәғәйенләү тураһындағы указға ҡул ҡуйҙы.
Алексей Новиков министрлыҡта спорт ҡоролмаларын төҙөү һәм сафҡа индереү мәсьәләләре менән шөғөлләнәсәк.
БР Хөкүмәтенең рәсми сайтында хәбәр ителеүенсә, Алексей Новиков 1968 йылда Новгород өлкәһендә тыуған. Өфө дәүләт нефть техник университетын «инженер» һөнәре буйынса тамамлаған. Хеҙмәт эшмәкәрлеген 1986 йылда «Дорремстрой» тресында моторсы булып башлай. Төрлө йылдарҙа «Башкиравтодор» беренсел профсоюз ойошмаһы мастеры, прорабы, инженеры, БР Төҙөлөш, архитектура һәм транспорт министрлығының «Юл төҙөлөшө идаралығы» баш белгесе, «Стройснаб» дәүләт унитар предприятиеһы директоры урынбаҫары, «Простор» инвестиция компанияһы ябыҡ акционерҙар йәмғиәте генераль директоры урынбаҫары, «Салауатстройинвест» яуаплылығы сикләнгән йәмғиәте башҡарма директоры, «УКСС» яуаплылығы сикләнгән йәмғиәте директоры, «Шатлык» сауҙа комплексы яуаплылығы сикләнгән йәмғиәте директоры, «Күперҙәр төҙөү компанияһы» яуаплылығы сикләнгән йәмғиәте баш инженеры булып эшләй.
2012 йылдан алып әлегә тиклем – БР Йәштәр сәйәсәте һәм спорт министрлығында спорт ҡоролмаларын төҙөү һәм сафҡа индереү секторы мөдире.


text:
Рөстәм Хәмитов көс структуралары етәкселәре менән осраштыФото: Альберт Заhиров
Рөстәм Хәмитов көс структуралары етәкселәре менән осрашты
Рөстәм Хәмитов көс структуралары етәкселәре менән осраштыФото: Альберт Заhиров
Бөгөн Башҡортостан Президенты Рөстәм Хәмитов республиканың хоҡуҡ һаҡлау органдары етәкселәре менән эш осрашыуы үткәрҙе.
Етди һөйләшеү өсөн сәбәп булып был аҙнала Ҡабарҙа-Балҡар Республикаһында Баксан ГЭС-ында булған ҙур террористик акт хеҙмәт итте.
Республика башлығы, Башҡортостан сәнәғәт яғынан үҫешкән төбәк булып тора, уның территорияһында байтаҡ потенциаль хәүефле объекттар, атап әйткәндә, гидротехник ҡоролмалар урынлашҡан, тип билдәләне. Президент, улар барыһы ла ышаныслы һаҡланырға тейеш, тип һыҙыҡ өҫтөнә алды.
РФ Федераль именлек хеҙмәтенең БР буйынса идаралығы начальнигы, оператив штаб етәксеһе Виктор Палагин хәбәр итеүенсә, Президент бөтә сәнәғәт объекттарының һәм йәшәйеште тәьмин итеү объекттарының хәүефһеҙ эшләүен тикшерергә тигән бурыс ҡуйҙы.
— Ведомствонан тыш һаҡ подразделениелары тарафынан һаҡланырға тейешле айырыуса мөһим объекттар исемлеге бар. Әммә ҡайһы бер милекселәр был талаптарҙы һанға һуҡмай, — тине интервью барышында БР буйынса Эске эштәр министрлығы министры Игорь Алешин.
— Әлегә беҙ аналитик материал йыйыу менән генә шөғөлләнәсәкбеҙ. Президентҡа доклад яҙыуы әҙерләйәсәкбеҙ, һәм бөтә мәсьәләләрҙе антитеррористик комиссия ултырышында ҡарағандан һуң һуңғы ҡарар ҡабул итәсәкбеҙ, – тип билдәләне милиция генерал-лейтенанты.


text:
Рөстәм Хәмитов Бөгөлсән ҡояш электр станцияһында булды Фото: Башҡортостан Башлығының матбуғат хеҙмәте
Рөстәм Хәмитов Бөгөлсән ҡояш электр станцияһында булды
Рөстәм Хәмитов Бөгөлсән ҡояш электр станцияһында булды Фото: Башҡортостан Башлығының матбуғат хеҙмәте
ӨФӨ, 2016 йыл, 14 сентябрь. /«Башинформ» мәғлүмәт агентлығы, Александр Смирнов/.
14 сентябрҙә Башҡортостан Башлығы Рөстәм Хәмитов Көйөргәҙе районына эш сәфәре барышында Бөгөлсән ҡояш электр станцияһында булды. Уның беренсе сираты 2015 йылдың декабрендә сафҡа индерелгән.
Объекттың инвесторы булып «Авелар Солар Технолоджи» яуаплылығы сикләнгән йәмғиәте сығыш яһай. Проект майҙаны 52 гектар тәшкил иткән ер участкаһында тормошҡа ашырыла. Ошо йылдың 1 апреленән станция электр энергияһы һәм ҡеүәтенең күмәртә баҙарына сығарылған.
«Авелар Солар Технолоджи» яуаплылығы сикләнгән йәмғиәтенең үҫеш буйынса директоры Айҙар Хафизов әйтеүенсә, 2016-2017 йылдарҙа икенсе һәм өсөнсө сиратты төҙөү күҙаллана, һуңынан электр станцияһы проект ҡеүәтенә сығасаҡ. Проектҡа инвестицияларҙың дөйөм күләме 1,6 миллиард һум тәшкил итәсәк.
Алдағы йылдарҙа «Хевел» компанияһы Башҡортостанда ҡояш электр станциялары селтәрен төҙөргә ниәтләй, уға Бөгөлсән станцияһы ла инә. Төбәктә уларҙың дөйөм ҡеүәте 64 МВт тәшкил итәсәк. Башҡортостанда ҡояш радиацияһының кимәле юғары, тип билдәләне Айҙар Хафизов. Көньяҡ райондар электр энергияһын етештереүҙең юғары күрһәткестәренә өлгәшергә мөмкинлек бирә.
Рөстәм Хәмитов станцияның эш режимы һәм йыл миҙгеленә, метеорологик шарттарға бәйле электр энергияһын етештереү күләме менән ҡыҙыҡһынды. Бөгөлсән ҡояш электр станцияһы буйынса йыллыҡ план – сәғәтенә 6 ГВт, тип хәбәр итте участка начальнигы Владимир Апракин. Станция эшләй башлағандан алып сәғәтенә 4 ГВт алынған. Икенсе һәм өсөнсө сират сафҡа индерелгәс, етештереү йылына 17-18 ГВт тәшкил итәсәк. Ҡояш электр станцияһы райондың электр энергияһына ихтыяжын 60-70 процентҡа тәьмин итә ала.
Башҡортостан Башлығы проект төбәк энергетикаһы өсөн әһәмиәтле тип билдәләп, был башланғысты хупланы.
– Һуңғы ваҡытта Сибай, Баймаҡ районы электр энергияһына ҡытлыҡ кисерә, – тине Рөстәм Хәмитов. – Ул яҡтарҙа төҙөлөш эштәрен әүҙемерәк алып барырға кәрәктер, моғайын. Әгәр унда 50-100 МВт булһа, инвесторҙар ҙа килер ине.


text:
Фото:
Ҡоролоҡ эҙемтәләрен бөтөрөүгә Башҡортостан 3 миллиард 88 миллион һум алды
Фото:
Федераль ҡаҙнанан Башҡортостанға ҡоролоҡ буйынса ғәҙәттән тыш хәл эҙемтәләрен бөтөрөүгә 3 миллиард 88 миллион һум кредит ресурстары бүленгән. БР Ауыл хужалығы министрлығының матбуғат хеҙмәтенән хәбәр итеүҙәренсә, аҡса средстволары алған бар төбәктәр араһынан республикаға иң ҙур финанс ярҙамы күрһәтелгән.
Билдәле булыуынса, бер нисә ай дауамында төбәктә көслө ҡоролоҡ һаҡлана. Башҡортостанда хәүефле биш тәбиғәт күренеше буйынса ғәҙәттән тыш хәл режимы индерелде. Кире һауа шарттарынан ауыл хужалығы етештереүселәре айырыуса ныҡ зыян күргән. Быйылғы йылда 1 миллион 239 мең гектар майҙанда ауыл хужалығы культураларының һәләк булыуы ауыл хужалығы иҡтисадына кире йоғонто яһаны. Ауыл хужалығы етештереүселәре тапшырған документтарҙан күренеүенсә, ауыл хужалығы культуралары һәләк булыуы арҡаһында ағымдағы йылда матди зыян 13 миллиард һумдан ашыу тәшкил итәсәк. Дөйөм алғанда 1893 ауыл хужалығы предприятиеһы һәм фермер хужалығы зыян күргән.
Килеп тыуған шарттарҙа ҡоролоҡ эҙемтәләрен еңеп сығыу һәм тармаҡтың тотороҡло үҫешен тәьмин итеү буйынса федераль кимәлдә лә, республика кимәлендә лә ашығыс саралар күрелә.